url: =Israel – Iran ngaal Piang le « Nikonghong\nHome » Leitung » Israel – Iran ngaal Piang le\nIsrael – Iran ngaal Piang le\nObama le Natanyahu White House ah kimu\nTu ni (March 5, 2012) white house ah President Obama le Israel Prime Minister Netanyahu kimu in thu kikupna nei hi. Obama in ahitheiza ngaal sim pai ngawl natu hanthawn hi. Israel in Iran ngam hong sim vat le US te atu koibang thu teng hong piang tu ziam? White House counterterrorism official seam ngei Richard Clarke in US ii thuak thei tu teng a ngaisutna hi bang in son hi. Ngaal om le nipi khat sung ih thuak pai tu haksatnate sia datsi man khang tu, US khuapi mun tatuamah terroristte in atatuam in hong sim tu, cyberwar (internet ngaal) piang tu, teambaw tatuam taw khualhaw US ngammi le US navy ngaalkapte hong kisim sak tu, a tawpna in ngaal (war) ih sim kul tu ci in Clarke in son hi.\nLeitung bup teambaw taw akipuak kakoai namngim theampo ii zakhen 20% bangsia Persian Gulf tawn in kinawn hi ci in US kumpi in tuat hi. Hi Persian gulf sia Iran, Iraq, Kuwait, Saudi Arabia ngam teng sungah om hi. Israel in Iran sim le, Iran ngam in persian gulf sung a tawn namngim pua teambaw papo hong sim tu hi. Tuabek dom ngawl Persian gulf sung a puaktham thei tuinuai mine tam mama hong khia tu aa, namngim pua teambaw tam mama in tawn ngam nawn ngawl tu hi. A tawn lai te zong patrol boat no tatuam taw hong sim tu hi. US sungah datsi man a se 2 ciang bang hong khangto pai tu hi.\nUS in SPR (Strategic Petroleum Reserve) in a khol datsi hong zangh tu hi. Ahihang US ii datsi zak dan taw SPR ih nei teng sia nipi 4 sung bang bo pai lel tu ahikom, Persian gulf control tu in hong hanciam tu hi. Persian gulf control tu sia nipi khat sung piang thei ngawl ta a tha bang haito lai tu hi.\nUS a tu a lau huai dang khat sia, leitung mun tatuamah US minam, US embassy, US neisa vanh tatuam te sim tu in terrorist tam mama Iran in hong tha tu hi. Iran ngam sung bomb taw sim in hi leang, Iran te zong in US ngam sung terroristte hong pai sak in a tatuam in hong sim tu hi ci in Clarke in um hi. Iran ii lawm ahi, Lebanon ngam sung om Hezbollah te in zong Israel rocket taw kap citak kapsuk cip tu hi. Hezbollah te ii rocket vawt te sia nidang pha le ngawl ahihang, tu hoi vaial zo hi. 1990 kiim Argentina le leitung mun tatuamah Hezbollah te in Jews te sim ngei ahiciang, tu zong ngaal om le tubangma sim nanak tu hi.\nUS sung om Israel embassy, consulor zum le Jewish biak buk theampo kingingsa in a om top hong kul tu hi.\nCyberwar (internet ngaal) hong piang tu\nTu hun sia computer hun, internet hun hi aa, naa theampo computer in control siat hi. Iran te ii Nuclear program pan kipan Air defense system theampo le, ngaal vanh ngaal hiam theampo zong computer taw control siat hi. Iran te ii computer network system sung Israel le US te in tum ku tu in hong hanciam tu aa, a ngaal hiam, ngaal vanh theampo a deibang a zak thei ngawl natu nawngkai sak tu in hong hanciam tu hi. Iran te ii coputer system sung a khuala pan ngall sim tu hi. Mikang pau in Cyberwar ci hi. US in ngam khat papo ii computer network sung tum ku in a nawngkai sak thei computer pilna thiam mihing tam mama nei hi ci in Clarke in son hi. Iran zong nanang tuan tuak ngawl aa, computer sang mipil nei tuak vave hi. US le Israel mipilte le, Iran mipilte ii net sung pilna kidem in kisimna hong piang tu hi.\nPersian gulf sung US Navy ngalkapte nuntakna piak kul tu\nIsrael le Iran hong kisim le US zong ngaal sung ih tum ngawl hong phamaw tu aa, persian gulf sung US ii navy ngaalkapte ii nuntakna zong atam le atawm ih piak kul tu hi. US navy za in tha hat ngawl a hi tei zong, tu ni Iran navy sungah boat no a tul a tul in nei aa, cruise missiles, anti ship cruise missiles khawng zong nei hi. 1980 kiim Iran-Iraq ngaal lai US Navy teambaw lian mama 2 hong kisimh sak aa, navy ngaalkap 40 dektak a thi ngei sia ih mangil bua tu hi.\nNgaal sung ih tum kul tu\nIsrael in Iran nuclear facility hong bomb thong le, Iran in Israel hong sim tu aa, Israel ii lawm pha bel ahi US zong ngal sung ih tum hong kul tu hi. Prime Minister Netanyahu ii advisorte in Iran ih bomb le, Iran le Hezbollah te in hong sim kik tu hi, ci in advice nanak tu hi. Hezbollah te in a vawt tawm uh rocket a tulsim in nei hi. Israel hong sim cip thong le, Israel in US tung ma hu ngen in hong tai phit tu hi. US tung ah hu hong ngen thong le, a kua a kuapo president sep lai tak ahizong, Israel sang pan sim pui tu in kipan nanak tu hi ci in Clarke in son hi. A tatuan tu laitak president kiteal kik hun nai mama ahikom, Israel sang pan a din pui ngawl president sia kitealna ah zo ngei ngawl tu hi ci in Clarke in a mu kholna te son hi.\nDopha: ABC News\nBy thawngno in Leitung, USA on March 5, 2012 .\n← Datsi Man Taw Kisai Thu Pawl Khat\tLawm Na Nei Zo Le? →\nSpringSnow of 2018: youtu.be/TTb2JVsw518?a via @YouTube 36 minutes ago\nCBC Kids Christmas: youtu.be/9J4TXFxRSME?a via @YouTube 3 months ago\nNuntakna Tui – Rev. Dr. Thuam Cin Khai youtube.com/watch?feature=… siyinchurch.wordpress.com/2017/12/06/thu… 3 months ago\nThianthona Lampi – Pr. John Lian Khai youtube.com/watch?feature=… siyinchurch.wordpress.com/2017/12/06/joh… 3 months ago\nIh Nuntakna – Rev. Dr. Vungh Lian youtube.com/watch?feature=… siyinchurch.wordpress.com/2017/12/06/vun… 3 months ago\nTopa Pathian Thupha – Rev. Dr. Thuam Cin Khai youtube.com/watch?feature=… siyinchurch.wordpress.com/2017/12/06/thu… 3 months ago\nTucing Pha -Rev. Dr. Vungh Lian youtube.com/watch?feature=… siyinchurch.wordpress.com/2017/12/06/vun… 3 months ago\nTuiphumte Upna le Zeksa – Rev. Dr. Thuam Cin Khai youtube.com/watch?feature=… siyinchurch.wordpress.com/2017/12/06/thu… 3 months ago\nA Zaa 2 Thupha – Rev. Suan Khen Kap youtube.com/watch?feature=… siyinchurch.wordpress.com/2017/12/06/sua… 3 months ago\nTopa Zanan – Rev. Dr. Vungh Lian youtube.com/watch?feature=… siyinchurch.wordpress.com/2017/12/06/top… 3 months ago


timestamp: atn

url: =Khuado Pawi Thupuak 2011 ( ZIUSA Pan) - Zomi Community Network - Your Network\nKhuado Pawi Thupuak 2011 ( ZIUSA Pan)\nPosted by Zomi Community Network on October 17, 2011 at 9:40am in Zomi & Zogam\n“KHUADO PAWI” THUPUAK\nZomi-te’ Ngeina Pawipi “Khuado Pawi” abawl USA Zomi khempeuh tungah Zomi Innkuan USA mintawh lungdampihna, angtangna leh Zomi-te’ Kumthak thupha kong puak uh hi.\nZomi Innkuan USA kipawlna Ngimna Bulpi khat in, “Zomi-te in minam kician, minam picing semsem dinmun khat atun’ zawhna dingin kipawlkhawm in vaihawmkhop theihna ding” cih ahihi. Minam kician, minam picing khat in ngeina hoih nei-in kemcing hi. Zomi-te i tunna mun, i pemna gamlian khat ahi USA leitang tung ah, i ngeina hoihte kemcing in laamsang i hih man in Zomi-te minam kician, minam picing khat i hihna kilangsak hi.\n“Khuado Pawi” in Zomi-te “Lungdamkoh Pawi” ahihi. Zomi-te in ei sang a vanglianzaw om a, tua tung pan in thupha hong pai cih a-um minam i hihi. Nuntak kivakna ding sep leh bawl tuamtuam a nei USA Zomi mimal khatkim ciat in ih sep ih bawlna tungtawn in i thupha sangte, i upna, i biakna khat ciat tawh kizui-in kideidanna omlo in suakta takin lungdam i koh ding hun a hihi. I pemna gamlian khat a hi USA ah “Thanksgiving Day – Lungdamkoh Ni” cih ki-nei hi. I pemna gam i ngeina hoihte i pompih kawm in, i Zongeina hoihte manggilhlo in i lapsangden ding Zomi khatciat mawhpuak hi cih phawkden ni.\n“Khuado Pawi” in Zomi-te “Kumkhen Pawi” ahihi. Zolai simbu sungah, “K - Khuado Pawi Kumkhen Pawi” i cih bangin kumlui kumthak kikhenna pawi ahihi. Judah minam, Sen minam cihbang minam lian pawlkhat-te mah bangin Zomi-te in zong kumsimna a tuamin nei-in Kumkhen Pawi atuam neih minam khat i hihi. Zomi atamzaw i Biakna leh Leitungah a kizangpen ahihna zui-in Christian Kumsimna i zat kawm mah in, Zomi-te i ngeinahoih khat ahi Zomi-te Kumsimna, Kumkhen Pawi manggilhlo in i lapsangden ding Zomi khatciat mawhpuak hi cih zong phawkden ni.\nZomi-te Kumlui Kumthak khenna “Kumkhen Pawi”, Zomi-te Kumsimna tawh kizui-in kumkhatsung tawntung ih sep, ih bawlna te ah i thupha sangte hangin i biak a vanglian Pasian tungah “Lungdamkoh Pawi” – Khuado Pawi – nuamtak zang thei in, mailam ah thupha tampi a sang Zomi-te i hih kim theihna ding i biak Pasian in Zomi-te khat kimciat thupha namkim leh daupaina hong pia ta hen. Amen!\nNgeina Kician nei-te, Minam Kician, Minam Picing ahihna phawkkim ciat ni.\nZomi Innkuan USA kipawlna buppi tangin,


url: =Thangno: Tangko nasep ih cihcih bang ahia leh, Lawm?\nLianpu: Ipu ipa te’n Zogam ah khua khatpeuh anasat uh ciangin, hausa, siksek, siampu, tangko cih bangin panmun naki guang uhhi. Tangko nasep ih cih pen tulai pau in, Media kici a,khuasung, tualsung, gamsung, gampua le thu khat peuhpeuh suahkhiatna nasep ahihi.\nThangno: Tua ahih leh hausapa pen tangko in khuasung ah hong awng vuavua leh ahoih diam? Amah a thunei pen ahih ciangin ama’ aw mahmah zong kiza nuam ding hi.\nLianpu: Leitungah thunei pen cih omlo a, thuneihna kilek kim dingin, mun le mual, satanh leh panmun cihte pen ei ukzia le ei kivakna/siamna zui in akiseh/akiteel ahihi. Tua ahih manin, hausapa pen thunei pen hi zenzen lo a, pumpi tunga lutang ih cihcih mah bangin panmun khat alen hilel hi. A thunei tuam ki omlo a, akibang khin ihi lel hi. Hih pen leitung mihing ngaihsutna khuak tawh gamtangte kalsuan zia ding ahihi. Gam pawlkhat, minam pawlkhat, khua pawlkhat le biakna pawlpi munkhat te ah hausa, kumpi, pastor, bishop, father ten amau thuthu in mipi taal kaih thei uhhi.\nGennopna bulpi ah, panmun neitek uh ahih manin, tangko tenzong amau nasep mah sem henla, hausa tenzong amu sep mah semin, siksek tenzong amau sep mah asep dinguh thupi ahihi. Hausapa pen khuasungah awng valval in hong tangko hileh mi cinglo in kiciamteh ding a, tangkopa pen khuasung tengah hong tangko hangin, ama nasep asem in kiciamteh lel ding hi. Tangko nasep asem ten hausa upa leh khuanu/khuapate’ vaihawmna teng hong tangko ahihi.\nThangno: Tua ahih leh kipawlna picing khat in, “Tangko nasep (Media Department)” aneih kul ngiat himawk in, tua kipawlna mintawh thuzak saknakhat peuhpeuh media department te bek mahin hong suah le uh akilawm himawk aive maw. Tua leh media department ah nasem dingzong laigelh thei, tuhun diakin, IT’s computer le network ngiat mahzong asiam kisamkha ding ahive maw.\nLianpu: Hitham e. Kipawlna pawlkhat pen president peuh, General Secretary peuh in thu hong tangko ciangin, Media department omlo ahidiam ci-in, kalungsim ah hong phawnglek khat om hi. Khua sungah hausate hong tangko liang ciangin, tangko te kitaak lah mahmah hiam, kacih nop hun om hi. Ahi zongin, media department lam zawngkhal zong hithei hi. Tangko nasep zong nasep thuneu hipeuh mahlo a, laipai mahmah zong siamkul ngait hi.\nThangno le Lianpu te’ holimna hong hawmsawn,


url: =Banghang gamsung kilemna maban awkcip hiam? ~ Bob Tuangpi :: ZOMI DAILY\nposted on 31 August 2019 at 8:23 pm Lomkholna: BobTuangpi, Myanmar, News, Politics\nTulai gamsung gamvai khuahun luanziate ih et tak ciangin thalawpna ding omhetlo-in lungkiat thadahhuai simtham hi. Abeisa anunung pen July, 2018 gambup kilemna khawmpi ( 21st Century Panglong Conference) nangawn tutan kizomkik theinailo hi. Tua anunung pen khawmpi ah gambup thudotpi Aung San Suu Kyi in hih khawmpi pen 2018 beima khatvei, 2019 kum sung nihvei leh akisapzui-iin 2020 kum teh khatvei kibawlkik ding hi ci-in khawmpi thukongkhakna ah tangkona aneih tutan kimasuanzo nailo hi.\nGamsung mualmi thautawi kipawlna lompi (3) ahi NCA thukim pawl (10), NCA alutnailo athahat pen FPNCC (7) leh kumpi tawh kihona sungah alutnailo thautawi pawl tampite masuanna ah akician thuthuuk tutan munailo uhhi.\nNCA thukimpawl sung nangawn ah kithukalhna tampi hong piangin tunitan kumpi/galkap tawh akician gentaak kamkupna leh masuanna omnailo hi. FPNCC kipawlna sung ah zongh kumpi tawh akician thukimna omzonailo-in tua kawmkal ah FPNCC pawl ah kihel Northern Alliance pawl (3) teng tawh nasiatakin tunitan kikapna vengnailo hi.\nTualo gambup kumpi lam pan ahanciam uh 2008 thukhunpi puah nang tanusemte ( 45 Members 2008 Constitution Amending Committee) te’ nasepsa teng gambup Innpi/Union Parliament ah apuak uh gambup Innpi in pompih khin aa maban omlaite asepzia dingzui (Procedures) damdamin hong manawtto ding uh cih ciang ahihi. 2008 thukhunpi kipuah/kilaih zo ding maw cih bel gambup ah gamvai ah tuamdang thuneihna 2008 thukhunpi in apiak galkap makaite’dinmun leh mailam thukhualna tungah akingak ban ah NLD makai leh mualmi makaite’ gamvai kimawlsiamna tawh zongh thutampi kisaikha ding hi.\nAhizongin kuakua in bangbang gen tase mah leh tulai gamsung ah daihna omlo tetek, thukhun kizelhna thanem tetek, gamsung nuntak khuasakna hamsa tetek, nasepthak kumpi vaihawmzolo, gammite khat leh khat kimuanna omlo tetek, gamsung ah bitna leh khamuanna cihte tawm tetek zawsop hi.\nHih bilbialte’ nungah gamvai leh sumlei sumzuakna lam alen akimawlpite (Key actors) kisaikakna leh kitalsikna tampi tawh kisaikha ding hi. Gamthu ah gamliante in gamsungthu ah hong kimawlna (Power politics) uh leh gamliante’ gamthu aangsung meetna /kituhna/zonna ( National Interest/Geo-politics) hang ziak tampi kihel hi.\nAdiakin tulaitak gamsung gam makai asem ( Letimate power) anei kumpi leh tua kumpi tawh liangko kikimin ataithei tuamdang thuneihna anei galkapte leh sumbawl mihau amimuante uh (Capitalists/Cronies) kikal ah thuneihna kitawitehna huzap hang zongh ahihi. Gamsung aa leitang hauhna, gamdang tawh sumbawl kizopna, nisim vaihawmna khempeuh atamzaw hih galkap leh apawlte’ thuneihna nuai ah om uh ahihi.\nHih teng kawmkal ah Zomite in zong ih khuadaksiam kawm muhsiam ( Wait and see) in ih kipeeksiam ding akisap mahmah hun thupi ahihi. Gamsung kilemna maban ahih leh maikum 2020 teh lawhcing/matunnai hetlo ding ahih teh 2020 -2025 hun imasuan/kigalginna kawmin kilamh totoh ding hun hoih ahihi. 2020 -2025 ading siksan kician/platform tubang ih laaklaak hun ding/ih tatna ding khuamkua ih khuathun ding ahihi.\nTua ahih manin, mailam Myanmar gam ahoihzaw lam ah hong kikhel ding pen hih gamsung gamvai leh sumlei sumzuakna abul abaalin alencip thunei tuamtuamte (Interest groups) in gammi mipi mllion 54 valte’ mailam ding hongkhualin, ih gam’tung pan laakkhiat ding/meetna zong bek hilo ih gam’ ading piakkhat hong mitsuanin aangsung khualna sangin mailam saupi gam’ading lungsim picingtakin thukhualna hong neih masiah uh gamsung khuasakzia nuntakna midang gamte’ nung ah ki om tawntung ding hi. Bob Tuangpi\nPrevious: ZAM Thupuak :: 01 Sep 19 (Zomi Idol Malaysia tawh kisai)\nNext: Ka lunggulh den khat tangtung ~ Tg. Samuel Nas\nPresident Award ngah lungdam pihna


url: =Malaysia gammi 3 vankham tawh Indonesia ah kiman :: ZOMI DAILY\nposted on 9 August 2016 at 8:17 pm Lomkholna: Indonesia, News, Sawltak, World\nMalaysia gammi 3 vankham tawh Indonesia gamsung, Lombok International Airport ah kiman cih theStar News in genkhia hi. Tua akiman thumte lakah numei khatzong kihel a, agailai hisawnsawn hi. Hihte vankham puakpen Methamphetamine zatang hi a, agikna 1.9 kg pha cihi.\nHih Methamphetamine vankham tepen hihtengthum in a bombi sungkawm ah selsim uh himahleh Immigration Counter akanphei laitak in tuni 09 August ni in akiman uh ahihi. Custom Officer khatin agenkhiatna ah hih Malaysia gammi 3 tepen AirAsia vanleng tawh Kuala Lumpur panin Lombok International Airport hongtung uhhi. Hihte tungpan in Methamphetamine vankham 1.9 kg kiman a, asum in RM1.07 Million manbang phading hi ci’n genkhia hi.\nAki mankhia pen mi 3 hi a, numei naupaai laikhat zong kihel in avek un West Nusa Tenggara (NTB) Police te khutsung ah ki ap khinzo hi. Airport hong tunkhit uhciang in Custom hongnawkphei uh a, athum un agamtat luhekzia uh muanmawhhuai simtham in om ahih manin, ahi zongin Luggage te X-ray tawh aki Check ciangin bangmah kimulo cihi.\nTuakhit ciangin Body Screening abawlkik uhciang in akalkawm uh ah aselsim uh vankham te aki mukhia ahihi.\nAkiman te genkhiatna ah hihpen akhatveina hilo a, nidang inzong hihbang in Lombok khua ah vankham puak in kongzin zelzel uh cisawnsawn hi. Anunung azinpen nungkha July khasung cihzong genkhia hi.\nWest Nusa Tenggara Police’s Narcotics Division Director in hihvai tawh kisai hoihtak kancianna neiding uh cihthu kiza hi. ZD Sawltak #zomidaily\nPrevious: Malaysia UNHCR zumpi ni 3 sung kikhakbeh laiding\nNext: Amau te nuta hinawnlo in nupa ahita uhhi


url: =Antang ip 1000 muibun takin zekkhawm ni ~ Lian Tuang :: ZOMI DAILY\nAntang ip 1000 muibun takin zekkhawm ni ~ Lian Tuang\nposted on 6 April 2020 at 7:56 pm Lomkholna: Liantuang, News, Zomi\nCovid-19 hangin Zogam ah meikhu paisuak in gilkial dangtak beidonna khat peuh I sin khak ding lung hihmawhna tawh Pu Thomas Khanno piak Tein 100 dapphah in amah mah in ong hanciam in kibehlap toto a, tu in antang ip 1000 i nei ta hi.\nPhamawh ginna in Tuithang le Tonzang ah pawlkhat kipuak khin hi. Mai lamah a kisam bangin gel in sem toto lai ni.\n[Antang puak kawm in Myanmar gam in a angtan pih mahmah, a khum mahmah le a namtui mahmah ahi, hai Export Quality (seintalone) kungno pawlkhat zong Pu Thomas Khanno in a nu a phawkna tawh Mandalay pan ong puato hi. Tedim, Tonzang kim ah kihawm ding hi. Tu ma kum 20 lai pawlin zong Tuithang ah zawngtah nakpi takin a kicinna dingin thapia in panpih khin hi.]\nI gam sungah hih natna thu ong pian ciangin mi khempeuh kipatau in kilinglawng mahmah hi. Mi khempeuh in I hih theihna tek panin hanciam in ma kipang ciat hi. Kumpi nasemte, zatolam nasemte, kipawlna tuamtuam, gamsung gampua a vekin a kisam bangin tha lawp takin ma kipang ziahziah ahih manin lungmuanhuai mahmah hi. Hih vai ah pan theihna tek pan pangin a kipiakhiate khempeuh pahtawihuai sa in zahtakna I pia hi.\nDonghu antang vai\nA tunga i gen sa mah bangin hih donghu antang vai pen Covid.19 hangin I gam sungah meikhu paisuak in gilkial dangtak beidonna khat peuh I tuah khak lohna dingin kigal ginna ahi hi.\nAhi zongin tu tadih thupiangte I et tohtoh ciangin natna suksia lua lo tawh kibang pian ahih manin I lung a dam mahmah hi. A langkhat lamah mipil misiamte in a gen ciangin hih natna pen khat vei bek hi loin tholh kikkik thei ahih manin kha thum kha li sung bang etcik kul hi ci uhi.\nTua ahih manin donghu antang vai zong mailamah koi ci kalsuan leng mipi ading phattuamna om thei pen ding hiam cih akua maciat in ngaihsutna kipia in ma I pan khop ding kizawn nuam hang.\nAntang bek hi loin ci le sathau cihte khawng zong kiging khol zo leng a lunggulhhuai diam cih zong ngaihsun dih ni.\nHih virus galpi I do sungin antang, ci le sathau ( khanglui pau in antang tuibuk ) tawh I buai lohna dingin ma pang khawm dingin kizawn nuam hang. Ngaihsutna pha , sum le pai, tha le ngal tawh I hih theihna tek panin ma pang in tha san khawm dih ni.\nA tawpna ah hih antang ip 1000 i zekna ah a kisam le a kul bangin muibun takin i kalsuan theih nadingin ngaihsutna le panpih i kipiak ding kithum nuam phapha hang. Mimal tawh ahi zongin kipawlna tawh ahi zongin khut kilen in Covid-19 buaina hun sungteng mipi nek ding an le tui kiginna ah ma pang khawm ni ci in i kizawn phapha hi. Phone le messenger tawh thu kiza toto ni. Thomas Gold Travel Agency 01 860 55 22, 01 955 86 84 Lian Tuang 09400511757\nPrevious: Covid-19 Update X: White House pan theihhuai (April 5)\nNext: Covid-19 leh Thumuhsiam nading pawlkhat ~ C. Thang Za Tuan\nPhavang’ Kialpi ~ Sia Do Khup


url: =Neu lua cih omlo ~ Rev. Nang Ngaih Lian :: ZOMI DAILY\nposted on 8 April 2019 at 11:24 pm UTC+9:30 Lomkholna: Biakna, News\nInnkuan sung, pawlpi sung, khua sung le gam sung buaina a om theih zelna pen thunei kituhna le i kilat nop luat man khawng hi thei gige hi. Tua tawh kizui-in Topa hong koihna mun pen ‘neu lua’ ci loin i sep theih bangin i sep theih tek nadingin Andazih nuntakna tung tawnin tha lakhawm le’ng ut ing.\nAndazih tangthu tomkim:\nAndazih pen Galilee mi hi-in Bethsaida khua ah suakin Kapizanawng khua ah khangkhia hi (Jn.1:44). Pawlpi tangthu khatah Andazih pen Topa Zeisu’ nungzui a masapen hi, ci-in kiciamteh hi. Ngabeng, mizawng khat ahih hangin a thuman a citak mi ahi hi. Topa Zeisu nung a zuih ma-in Tuiphum Zawhang nungzui ngei hi (Jn.1:35-37). Andazih a khiatna pen “Pasal mahmah” cihna hi.\nKiphawk kha lo:\nAndazih pen Topa Zeisu nung a zui masapen hi napin Lai Siangtho sungah Pitazuh kimasak den hi. Thuciamthak sungah Pitazuh min 156 vei bang om a, Andazih min 9 vei bek om hi. Getasimani huanah Topa Zeisun thu a nget lai-in Pitazuh le Zebedi tapa nih sam a, Andazih kisam lo, kiphawk kha lo hi (Mt 26:37).\nTuhun thu umte hi le’ng nungzui tektek Pitazuh sam a, kei hong sam lo, ci-in a nung zui nawn lo, kikhawm nawn lo, sumpi pia nawn loin zu khawng ne gawp kha ding hi hang. Andazih tua ci lo hi. Zeisu teel khin ahih manin Zeisu koihna munmunah hahkat takin na sem hi.\nTopa Zeisu kiangah mi ahi a, van ahi zongin tunpih ding cih ahi hi. A masapenin Topa Zeisu kiangah a innkuanpihte tunpih hi. Tua banah Greek mi pawlkhat va tun leuleu hi (Jn.12:20-22). Topa Zeisu in mi 5000 a vaak ding lai-in a lawmten ahi lo lam vive a gengen laitakin Andazih in khomun pum nga le ngasa tawn nih a pua naupangno Topa Zeisu kiangah va paipih hi (Mt.14:17).\nNaupangno’ sunsiah neuno khat Zeisu khut sung a tun ciangin mipi tulnga in kham takin ne thei hi. Zeisu in A khut sung a kitunte a zatzia ding thei hi.\nA sih dongin:\nAndazih thugenna tung tawnin Akhaia gam ukpi Aaegass’ zi le a sanggampa piangthak ahih manin Aaegass heh mahmah hi. Aaegass in “Andazih aw, Zeisu nial in, nungta ding hi teh” a cih leh Andazih in “Zeisu um in, nungta ding hi teh” ci-in a dawn ciangin heh semsem ahih manin “Andazih singlamteh tungah khailum un” ci hi. Nasemten Andazih sing tungah khai-in sawtpi a gim nadingin khauhual tawh hen uh hi. Andazih in a nuai a galkapte tungah lungdamnathu gen veve hi. A khai zawh uh ni nih ciangin Andazih in A na a sepsak Zeisu kiang zuan ta hi.\nNungzuipi Andazih bangin Topa hong koihna mun, ‘neu lua’ ci loin hong koihna munmunah citak takin Topa’ na sem ni. Khamangthang tampi Zeisu kiangah a tunpih dingin Topan thupha hong pia ta hen. Rev Nang Ngaih Lian\nPrevious: Kibatlohna, Kikupkhopna le Khantohna ~ Pau Sian Lian\nNext: Malaysia, KL vanlengtual ngeinai ah Bus tuahsia, mi 11 si, 33 liam


url: =The Legend of Maian 73 - Read The Legend of Maian Chapter 73 Online - Page 1\nThe Legend of Maian 73 Page 1 / The Legend of Maian Manga\nRave MasterKingdomTower of GodKono Oneesan wa Fiction desu!?The Legend of the Legendary HeroesHorimiyaSoul CartelGodly BellsThe World God Only KnowsHayate the Combat ButlerBaby StepsAll You Need Is KillMaousama Chotto Sore Totte!! 4The Children's Teacher, Mr. Kwon\tHome|


url: =Global Buanli Family: Tulaai Leitung Thuthang tuamtuam updates September 18, 2013\nTulaai Leitung Thuthang tuamtuam updates September 18, 2013\nTulaai Technology khantohzia\nLam et hetloh in Ka iPhone battery tha kadipna zumsung ah nakila in kuamah ala kitheilo ahihman in cihnading theilo in tuani kaciahphot hi. Inn katun ciang ka computer kamaimai a ka iCloud account hongsin in ka iPhone computer kazonsak leh na iPhone tulaaitak ki off in akihon hunciang aomna ongpuakding leh amanlam amuten atheiding in aging nakoih nuam hia cihkhat ongdong a Yes ci suk in ka ihmu hi.\nKa thawh ciang ka computer kahonkik a leh Email ong luut zihziah in ka iPhone avaakna apaina address kheempeuh update in ongkikhak zihziah hi. Anunung peenpeen address, google pan kazon suaksuak aleh a inn number leh asung a teeng mite I minteng mukhia kahihman in information kheempeuh print khia in ka keem phot hi.\nKa Boss nu Master In Business azokhin khat kiang ah pai in Boss aw ka iPhone aomna amun, ami kiciantak in ngahkhinta ing ongsapsak in la ongpiakik in ongcihsak in kacih leh ka Boss nu in tuabang mawkmawk omthei kei mi ngawh khial niteh ongcih kawmkaal ah kanasep pih zumna seemkhat maaitai mahmah sa in ongpai a “Hey Thang Pau we found your phone” keizong Oh Thanks kacih kawm in ka Boss nu in kua in ongpiakik hiam acihleh kei zonna sung a kamuhkhiat nu I min na hilian ahihman in ,\nKa Boss nu in hihzah a Technology khantohna gam ah ateengkha ahihlam kithei saanpan in lamdang salua in lungngam in ongtuuk dektak hi. Acihna ding dang thei tuanlo hiding hiven ka boss nun Thang Pau you are the Man ong cipong ;;;;;;;;;\nPhone munu genna ah ka munkhat a katop hi in kahon sial in hihphone amang hi a neite tung apkik in ci in laai ki at den mai a sai tuamtuam ah kapai pih hang natopna ah koih kik in ong ci ahihmawn kongpuakkik ci hi.\n· Kawlgamsung Mualtungmi thautawi kipawlnakhat ahi Shan minam SSPP te leh kawl gaalkaapte 9/17/13 zan thapaai nasiatak in kikaap uh a langnih pan asi aliam telgenkhiatna omnaailo ci in SSPP in 9/18/13 ni in taangkokhia uhhi.\n· Kawlgam Democracy makaaipi leh NLD makaaipi Daw Aung San Suu Kyi Europe kuam gamthum akhualzinna pan cidam tak in 9/18/13 nitaak lam in Yangon khuapi ongtungkik ta hi.\n· Kawlgam Hlutdaw vaaihawmna tawh Taangmi pawlkhat 9/22/13 ni in Thailand gam Parliament Hltudaw kalsuanzia vakan ding in vapaaiding uh a nithum sung taam in thu vakankhiading uh ci in Hlut Daw palaai khat ahi U Thein Phe in 9/18/13 ni in genkhia hi.\n· Australia gam 9/7/13 ni kiteelna ah gualzawhna angah thak Prime minister Tony Abbot in mipi maai leh Ulian te maai ah 9/18/13 ni in panmun lading in kiciamna neita hi. Amah peen kum 6 sung AU gam auk Labor Party te akhuplet pa zong ahihi.\n· Canada gam Ottawa khuapi sung ah 9/18/13 ni zingsang in Meileeng khat alampi tung ah kitaalkhia in Bus that nih khat taihkha ahihman in mi 6 sipah in 30 vaal liam hi ci in Canada kumpi te in gen uhhi.\n· Iran gam kumpi ngahthak liklek ahi President Hassan Rouhani in campaign abawl laai a akamciam ommah bang in leh UN Meeting ah paikuan tading ahihman in 9/18/13 ni in athu lamdang mahmah in gamvaai tawh thongkia mi 11 te khahkhia ek hi.\n· Mexico gam ah tuicin tunna haangin micimawh tampi te lak ah 9/18/13 ni in Acapulco vanleeng tual ah huihpi leh guahpi khaaktan khualzin mi 40,000 painading theilo in cimawh mahmah uhhi. Hih bang a cimawh mite gaalkaap te in vanleeng tawh adawn kawikawi uh zong ahihi.\n· Syria Tual gaal vaaitawh kisai in Russia te ngianvaatna hang in UN ah bangmah khentat theilo uh a . August 21,2103 ni in Syria kumpi te leh alangpang tapong te kido himawk ahihman in alangnih tuak un Chemical gaalvan zangmaw khatbek in zangh cih sitkiklaai ding in kithukim phot uhhi. Tu in asawtlo in UN Chemical gaalvan kancian pawl vakuankik ding uhhi.


url: =Zomite’ buaipih Gupna ~ Pu Zokhai :: ZOMI DAILY\nposted on 30 May 2020 at 11:10 pm Lomkholna: Article, Biakna, Zokhai\n(Comment masa lo-in sim masa in. Explanation baihlo-hi) “Gum” kammal-pen Zomi pupate’ zatzia-ah “guptuam paihtuam” cih aza athei kimding-in hongseh-ing. English-ah “bias against someone in favour of someone”: akilawmlo pauna leh sepna ahihlam theikim ciat hihang.\nPasian’ thu-ummite’ ading diakdiak-in Moshe’ Laibu 5 leh kamsaangte’ laibute (Thuciam Luui) buppi-ah Pasian-pen guptuam paihtuam aneilo #athutang (Just) Pasian ahihna Amahleh-Amah kipulaak ciatciat-hi (upkeileh simphei🤣).\nThuciam Thak sung-ahzong ‘gum’ cih kammal kimu lo-a, #honkhia cihbek keyword ahihi. Academic hetlo-a ahai thipthip thu ki-umsak mahmah khenkhat-in “I-mawh pipi hong thutangsak ahihteh gum cihmahding-hi” ci-miau zen-uhhi.\nNa’ mawhpipi Pasian-in honggum peuhmah lo-hi. Pasal-tawh kimawh laaitak akiman Mary-pen Pasian-in gum dihdih lo-in, thutangsak tuanlo-hi. HONKHIA bek-a, Ama’ hotkhiatzia-zong gupna kammal paulo-in, “Nidangteh mawh nawnken” ci-hi.\nHih-pen gupna hizenzen lo-in hotkhiatna ahihi. Pasian-in Mary suaktasak nuamhi. “Hihnu mawh zenzenkei, khah un…” cihte-tawh gum lo-in, mihingte’ ngeina tawngnungpen dong-a amu Pasian-in “Mawh ngeikeng acite’n deeng masa un” ci-hi.\nHih kammal-ah gupna kammal, paihna kammal omlo-hi. Guptuam paihtuam aneilo Pasian ahihi. Kuamah mawhsak selo-in, “mawh ngeilo kuamah omlo” ahihna zangh suk-in honkhia ziau-a, adeenglum-nuam mitezong mawhsak lo-hi.\nKa’ Pa-in ka-neulaai mi-tawh ka-kitot ciang-in honggum ngeilo-in hong honkhia-a, hong thuhilh-hi. Gum cihteh “Ka’ tapa mawh masa lohi, amah khiallo, amah adik….” cihte ahihi. Ka’ Pa-in maan ka-kisak mahmah nangawn hong thuhilh-hi.\nMi khat-in hong phin-in thuak zolo-in vua/vel-kha kahih man-in ka’ inn-ah leengna-khah (banghang-a ka’ tapa/tupa vua… ci-a thusia tung-ah kihona) hongpai takciang-in ka’ Pa-in hong gupsawm lo-in hong hotkhiat sawmzaw tawntunghi.\nLeengna-khahte’ kiang-ah, “Ka’ tapa-pen no’ tapa-in phin masa, amaái-ah cilphih, anungpan sawn-gawp……” cihdaan gupna kammal paulo-in, “Dikkei mahmah-ei, innteekte’ kiang-ah naute hongluút sakding hi’ng, na-ngak tapeuh un” ci-hi.\nKa’ vuak mite’ inn-ah ka’ maákte-uh cikhum bawngnawi-tawh kuansak-in thuúmsak-a, tua-pen Pa’ gupna hilo-in Pa’ hotkhiatna leh mawhmaaisakna ahihi. Taangpi’ theih English-tawh tuabangte salvation leh forgiveness kici-a, gupna omlo-hi.\nAzenzen-in mi khat ka-vuakteh ka’ khutthak maimai, ka’ giitlohna maimai-tawh ka-vuakpen ka’ Pa-in, “Ka’ tapa khial zenzenkei, no’ tapa amawh masa…..” cihte-tawh pang hileh tua-pen gupna hi-a, thusia-in suúlzuih pahding ahihi.\nYESHUA HaMasshiach-in hong GUMLO thamlo-in I’ mawhna aliat mahmahlam tellua, Hell tungding theilua, hong hehpihlua ahihman-in hong HONKHIA ahihi. Sisan abuakna-pen TANKHIA (Redeem) hi-a, Pasian-in guptuam paihtuam neilohi.\nYESHUA-in Ama’ Hoihnapha leh Hehpihna (Grace and Mercy)-tawh mihingte HOTKHIATNA (Salvation) hongpia-a, Ama’ Sisan-tawh TATKHIATNA (Redemption) hongbawl-hi. Kuamah deidanlo-in mikhempeuh Hotkhiatna hongpia zo-hi.\nLimlak Hotkhiatna (Pumpi)-pen Egypt Kumpi Ramseys’ Khutsung pan PAIKHIATNA ahihi. Khalam HOTKHIATNA-pen Golgotha Mual-ah Mihing’ Tapa Asihna ahihi. Egypt Kumpi’ khut pan-in mikhempeuh suakta khinta hihang.\nEgypt gam pan-in Canaan zuanding kalsuan-a pai kuúl-a, tui I-duh ciang-in suangtum nangawn pan-in Pasian-in tui hongpia dinghi. Gil akial ciang-in “Bang ahia” Khomun (Man Huh)-tawh hongvaak dinghi. Sa I-duh ciang-in vamiim-tawh hongvaak dinghi. UPNA I-cih tua ahihi.\nMi demzawh dingbekbek, mi’ sang-a hauhzawk, liatzawk, pilzawk, khansauzawk, thahaátzawk dingbekbek lunggulh-a thunget thapaái-khawng UPKHIALNA hibek-a, Lai Siangtho I-theihlohman bekbek hilel-hi. Topa’n duhhopna deihlo-hi.\nEgypt pan-a apaikhia-a, Canaan azuan mi peuhmah Tui kiphuumna Tuipi San-ah neihding kisam-hi. Pasian’ Lamlahna Sinay Mual-pan laákding, zuihding ahihi. Jordan Guun ahi pumpi sihna thuak loh-in Canaan/Vaan Gam kipai loding-hi.\nGUPNA-tawh hihte bangmah kisai lo-in HOTKHIATNA leh TATKHIATNA (Salvation and Redemption) bek-tawh akipaaikaan Vaan Kumpigam khualzinna tu-in kithawi ta un! Topa’ Daihna Ngah ta-un! Sabbath Thupuak: Zokhai\nPrevious: USCIS zumte June 6 ni in ki hongkik tading\nNext: USA, Minneapolis ah palik khutlum tawh asi George Floyd buaina thu\nSingapore gam mite’ tungpan’ Zomite’ sintheih ding


url: =Zomi Youth Forum: “Ka lunggulh Ka Mailam v.2.0” :: ZOMI DAILY\nposted on 24 November 2018 at 10:54 am Lomkholna: GZA, News, Zomi, ZYA\nNgeina & Minam vai ~ Rev. Dr. Go Cin Zam\nSum sazian lam ~ Niang Khaw Cing\nSum lei sum zuakna lam ~ Niang Hau Man\nSelf-determination & Zomi ~ Pau Kim Tuang\nKhangthak le kum zalom 21 kantanna ~ Lian Khan Tuang\nLungsim cidamna lam sang ah Social Media hangin a-nungzuih thei Thute ~ Dr. Thang Sian Sing\nAni : 26 November 2018 (Monday)\nAhun : 9:30am to 3:30pm\nAmun : AMC Biakinn (Kalay myo)\nContact: Sia Dal Tawng (09 258360465), Sia Khai pi (09 400 473078)\nAvaihawm GZA, ZYA\n*Hih Forum ah a kihel khangno te in amau ukna, siamna, CV form & Cover Letter gelh dan cihte a thakin theitel ding uh hi.\n* Zomi khangno kum 30 le anuai siah te ading in kibawl ahi hi.\nPrevious: ZRO pawlpi thu lunghihmawhna leh deihsakna thupulakna\nNext: ZAM Thupuak :: 25 Nov 18 (Australia MP Dean Smith tawh kimuhna)\nKammal kilawm pawlkhat (azom 17 Nov 15)


url: =Zomi Idol USA 2012 Lasak Kidemna Taangkona\nZomi Idol Committee\nZomi Idol USA 2012 Lasak Kidemna…\nAdded by Zomi Center on April 30, 2012 at 11:30pm — No Comments\nSanta Han Donghu\nZomi u leh nau akua mahpeuh ih zakzaksa ahi kawlpi khua sunga Santha han tuah ding tawh kisai in ahithei bangin tuah ding leh tuah louh ding cih thulu tawh thuki kupna kinei in tuahpeuh mah lo ding aci 100%99 ahih manin tuah louh nading tawh kisai in Sagaing Division vaisai te tungah lai kipuakin tua lai ih ngak laitak ahihi.…\nAdded by Zomi Center on April 30, 2012 at 9:30am — 3 Comments\nKALAYMYO "SANTA HAN" VAI TAWH KISAI ZAKSAKNA\nHih Santa (Satawm veeng pam a) Pinlong buppi zat ahi, "Santa Han" tawh kisai thu hong puak masate' genna ih Zomi group mail gol diak pawlkhatah ka muh loh ciangin net tungtawn a kikupna tuamtuamte la kikin, thu-lu thak guanin kong khahkhia hi. A thu-te makaiten kicingtakin hong gen khin uh ahih manin tua-ah na na en un.\nHih vai tawh kisai-in Hanlui donghu komiti kisehna leh zaksakna a om sa…\nAdded by Zomi Center on April 30, 2012 at 2:32am — No Comments\nLondon pan Zolia Master Degree Ngahthak\nPasian in UK gam sung aa om Zomite thupha hong piakna tawh kizui in, Pilna a sin sangnaupang tampite lak pan Lia. Liannu (SB Dim Ngaih Lian) in Leitung aa University minthang pen khat a hi, University of London (Birkbeck) pan in 26th April…\nAdded by Zomi Center on April 27, 2012 at 10:30pm — No Comments\nZIUSA Thupulakna : Zomi Khawmpi USA 2012\nOklahoma, Florida, Washington DC, Illinois, Texas, Ohio, Oregon, Iowa, Indiana, Utah, Georgia, Arizona, Missouri, Kansas, Michigan, New York, W. Virginia, Pennsylvania, Nebraska\n1. Zomi Innkuan USA kipawlna vaihawmna tawh ahong tung ding July 6~7, 2012 ni…\nAdded by Zomi Center on April 25, 2012 at 12:00am — No Comments\nOnline Exam khat hong post ing na sin un Computer bek hi lo in siam na tuam tuam nei te a ding ki try thei hi.\nTest and Certification Categories\nAdded by Zen Suan Pau on April 22, 2012 at 12:44am — No Comments\nHan tuah ding tawh kisai (Santha Han tawh kisai sapna lai)\nZomi akuamahpeuh nung lam zeka ihzaksa ahi han tuah ding tawh kisai ki lung himawh mahmah ciat hinapi'n koi tengah koi cih ding cihte ahilhcian thei leh lamlak ding ki omlo ah hiam ki liinglawng leh ki lau thawng ki patau thei mahmah hi. A hang pen kawlpi Siben zum pan lai kingahna hang ahihi.( tua lai sungah santha han pan luang hawm te 30 April ni in a nu nung pen in hanthak ah na tuah un cih thu hi)\nHih thu tawh ki sa in mipi a lung himawk zawdeuh teng leh tu laitak khua…\nAdded by Zomi Center on April 20, 2012 at 2:00am — No Comments\nConstant harassment and oppression…\nAdded by Zomi Center on April 17, 2012 at 1:00am — No Comments\nBIAKNA SIAPITE'N SEMKHAWM ZIAHZIAH TA-UH\nTunungsungteng Kawlpi leh khamtung a biakna pawi tuamtuamte' lakah a ettehtak diak nih le thum lai kong awmsawn nuam hi. Hih thu Kawlpi pan nipi sim a kihawmkhia laite ah a kihel a om hangin kihel kim lo banah i group mail te ah hong kikhahkhia kim lo ahih manin keima theihpihna tan thangahtakin hong hawmsawn ka hi ding hi. Nungin kong\nkhahkhiat ding lai ka gelggelh laitak computer hong mitvat, ken…\nAdded by Zomi Center on April 12, 2012 at 8:36pm — No Comments\nTedim Tui Thanky Puakkham\nTedim sakollam veng No.1 sang pi gei a om Tui Thanky pen 31/12/2011 ni tui a dim in a om lai tak in puak kham hi. Thanky lam kik na ding estimate teng 60 bang bei ding hi a , gam dang a om khua pih tui pih te kiang pan huh na ong ki lam en hi . Inn 200 val bang i tui neek ki dawng sam pah lian a hih man in a man lang thei thei a lam kik zawh na ding a kua ma ciah in nong ham ciam pih tek na dingun ong ki lam…\nAdded by Zomi Center on April 10, 2012 at 4:49pm — No Comments\nZomi Innkuan USA Cup 2012 Thuzaksakna tuamtuam leh Thukhunte\nZomi Innkuan USA Cup 2012\nThuzaksakna tuamtuam leh Thukhunte\nPahtawina piak ding te ( Cups, Medals leh Awards ) :\n1) Khatna trophy leh medals\n2) Nihna trophy leh medals\n3) Thumna trophy leh medals\n4) Best Forward…\nAdded by Zomi Center on April 10, 2012 at 4:00pm — No Comments\nMarch kha dong ZYA nasep na\nDear Zomi UlehNau te aw,\nKawlpi ZYA in March kha dong nasep na te kong pulak khia hi.\nSisan thawl ---------------------------25\nMawtaw Cina Misi puak-----------10\n2005 pan March kha dong\nMawtaw Cina Misi…\nAdded by Zomi Center on April 10, 2012 at 3:13pm — No Comments\nDAHPIHNA: Gamthumna len'madeuh innkuan tuahsiatna tuak\nMalaysia gam Klang veng a om Pa Dal Za Khup (Joseph) in April 11, 2012 7:30 PM in (Ngalbual Khua, Suante Beh) mawtaw in taih kha in tuahsia a, vangam hong zuat san pah hi. A innkuan un lampi tung ah a pai laitak uh hi a a zi, Cingpi leh a tate kum nih gual apeng nih tawh a om uh ahi hi. A innkuan un mawtaw in taih kha a a zi…\nAdded by Zomi Center on April 10, 2012 at 3:00pm — No Comments\nAdded by Rev. Mang Ngaih cin on April 9, 2012 at 10:54pm — No Comments\nAlungduai nawnlo, ong nawh ii Pasian\nAdded by Zomi Center on April 9, 2012 at 1:14am — No Comments\nMalaysia a om Zomi Refugee gambeel te ading\nDear Ei Zomi Refugees Gambeel te,\nMalaysia ah om Ei Zomi Refugees gambeel te aw, UNHCR zumpi pan gambeel a ciap teh na (card/laidal) a ngah nailo te leh innkuan lutpih ding aki hello te, UNHCR pan i min (sayin)te April 9, 2012 a kipat in hong la ding hi. Hih min (sayin) laakna tawh kisai in,\nUNHCR card pia ding cihna hilo zaw in, ei refugees…\nAdded by Zomi Center on April 8, 2012 at 9:23pm — No Comments\nGZA pan Health Care Towing pai\n27-3-2012 ni-in Kawlpi pan in Zozang khua-ah Manlong neu te khat tawh Siavuan 7, Siama 4 leh Zatuihawm Sia Siamah 5 ZRDP pan mi 3 Zozang khua pai uh hi. 9:00 AM to 6:00 PM dong mi 442 vel in zatui zaha pia uh hi. Zozang…\nAdded by Zomi Center on April 8, 2012 at 11:00am — No Comments


url: =KOI TEEL ZAW DING? – FGA Tulsa\nKOI TEEL ZAW DING?\nSihna maw nuntakna?\nThupha i simdan leh itheihdan kibang kim lo hi. Sum le pai bek, nek le dawn bek, ahih kei leh inn le lo hauh bek pen thupha a sa pawlkhat om hi. Cidamna, lungnopna, mite itna leh mite tawh kilemna neih zong thupha-a a ngaihsun tampi tak mah om hi. Bangbang ahi zongin Lai Siangtho in bang teng thupha hi a, kuate in thupha ngah ci hiam, cih pen kan ding thupi hi (Mat. 5:3ff; Late 33:12; 40:4; 41:1-3; 84:4,5; Luk. 6:20-23)\nSource :Daihna Cabin\n← Uappi Luanghawm nuamtak ki vuithei\nLUNGDAMBAWL LEH MISTLETOE PAAK →


url: =Khantoh nadingin a khangto lungsim ~ Pau Sian Lian :: ZOMI DAILY\nKhantoh nadingin a khangto lungsim ~ Pau Sian Lian\nposted on 12 January 2019 at 10:46 pm UTC+9:30 Lomkholna: Article, Pausianlian\nA kicing khantohna neih nadingin nawk loh a phamawh, seploh phamawh lampi honkhat le vai honkhat om hi. Tuate in mipite’ sum le pai (economic) lamah khantohna, pilna (education) lamah khantohna, cidamtakin (health) nuntakna le gamvai (politics) lamah suakta takin lungsimpholak theihna nei-in, kim le pam te zong hih lampite ah tawsawn zawhna ahi hi.\nKhantohna’ ngaimna bulpi-in mipite’ teeltheihna zaisak semsemna (enlarge people’s choices) ahi hi. Tua ahihman in zawnna cih in bangmah teel khuan omlo, teel theih ding a dang omlohna zong kici thei pah hi. Meh duh bangbang teel theihna, puan deih bangbang teelin silhtheihna cihte zong khantohna honglak gamtatnate hipah hi. Nisim in gualkhadi lobuang nek ding adang, teel ding adang neih lohna pen a kilang mahmah zawnna hipah hi.\nKhantohna tawh kisai-in muhzia tampitak om hi. A cithei sumbawlna tawh khantohna (development as economic growth), tangpi tangta thumanna le a kikim hawmsiamna tawh khantohna (development as distributive or social justice) le hunlapna tawh khantohna (development as modernization) cihte zong khantohna muhzia nam tuamtuamte ah kihel hi. Hih thului ah hunlapna tawh khantohna thu tawm khat i sung ding hi.\nHunlapna tawh Khantohna (Development as Modernization)\nKhantohna cihpen hunlapna tawh ki zawitawn mahmah hi. Sumbawlte’n tangzai semsemin bawl aa, sum zong sum lei-na ah daupai semsemin, pun semsem nangin hih hunlapna (modernization) in hauhna (wealth) le manneihna (value) manawh gamtatnate (behavior) piangkhia sak hi. Mipite in hauhna le cihtheih nopsakna a ngah nadingun hunlapna in gamtat hoihte le thu manphate ngaihsut theih nadingin tawsawn den hi.\nHauhna manawh gamtatna sungah hang takin phutkhiat ngamna (risk-taking), nathak geltawm bawltawmna (entrepreneurship), lungsim kihonna (open- mindedness), tuahna (experience) thakthakte maingat ngamna, vai tuamtuam thu tuamtuamte tawh kisawh theihna (being cosmopolitan), matutna bekmah maingatna (achievement oriented) cihte kihel hi.\nMahatma Ghandi in “Leitungah kikhelna na muhnop leh nang mahmah kikhel masa hamtang photin” cihi. Tua ahih manin, Zomite minamdangte tawh liangko kikim in, leitung thu le la piangte tawh hunlap in khantoh khop theih nadingin, Zomi khatciat hunlui mi hihna pan huhthak (hunlap) mi hihna, a khangto lungsim neihna, hunlap ngaihsutnate i neih masak ding hong kul ding hi.\nHunlui Mi (Traditional Man)\nIdea thak pongpong sang theilo\nNgeina luite ultung sak\nNaihuaitengbek lunglut in buaipih\nMuhna kibanglote thalnial\nInformation thakte kin meel lo\nA piangsa thute sutsut in nitum\nTomkal vaibek thupi sa\nA innkuan pih lobuang kuamah muanglo\nTechnology thak pongpong langpan\nBiakna lo buang thudang bangmah thusa lo\nTo le sila kizopdan mah nuamsa\nDawi le kau cihte um den\nHunlap Mi (Modern Man)\nA thakthak theinuam, sinnuam, tuaknuam\nKikhelna ultung sak\nKhuapua, gampua lam ate thei nuam\nMuhna kibang lote thupi san\nInformation thakte lawptakin ngai den\nHun lapden, tu laitak thupiangte kinbawl\nMailam ading a mannei tampi geel den\nMidangte vaipuak zo ding-in umin muan bawl\nTechnology thakte zatsiam nang hanciam\nPilna sinna (education) le leitung nate’ thu (science) te thupi sak\nMidangte’ vang le manneihnate thupisak\nNa khempeuh a hoih lamin muden\nMi khat peuhpeuh in hunlap mi a suah nadingin a nuai a nate zong thupi mahmah in phamawh mahmah hi.\na) Zinsuk zintohna (transportation) lam ah khantohna, A tangzai semsem, a kicing semsem kithuzakna (communication) le thu kihopsawnna (media),\nb) Khuapi suahna (urbanization) le khuapi suahna zia (urbanization system),\nc) Mun le khua tuamtuam ah tun ziauhziauh, hawh ziauhziauh theihna (geographic mobility) te ahi hi.\nMahatma Ghandi in “Zingciang a si ding danin nungta inla, a nungta tawntung ding danin thusin denin” ci hi. A khangto lungsim cih in na khempeuh sepna bangbangah zingciang si ding danin kituatin mualsuang hoihpen neih ding tumin sawm a, nasep hanciam cihtak kuhkal mahmah det ding ahi hi. Tua bek thamlo-in, leitung thupiang la piangte ngai sim gige in, kikhelna a om the pilvang takin gamtat theih ding zong kisam hi. Pau Sian Lian\nPrevious: Mipicing, milaihawl, micinglo ~ Tdkhen\nNext: Ni 1000 thu


url: =Jackie Chan Tapa Thong Kum 3 ~ Thu Tatuam (Siyin News)\nJackie Chan Tapa Thong Kum 3\nLeitung ah Zilak a min thang a hi Jackie Chan i tapa Jaycee Chan ( kum 32 ) sia, Ngui thei , Kham thei a zak hu in thong kum 3 taak tu in thu ki khen hi. Jaycee Chan le Taiwan te Ko Kai a ci sia pa se August tha in zatui kham zang ci taw a ki man hi in, a ma te 2 se kham thei ngui thei zang ci ki tel thiang a hi man tu bang in thu a ki khen a hihi.\nJackie Chan se 2009 kum in Beijing ah ngui thei kham thei a bo na tu makai khat in a ki koi a hi man tu bang in a tapa zatui khaam taw a ki mat ciang ka mai a zum peu ma cin pulak hi. Khang no te in ka tapa nung zui heak vun ci zong vai thak na kam son thua lai hi.


url: =Malaysia biakpiakna, thungetna munte ah a ngongtatsawm mi 7 kiman :: ZOMI DAILY\nMalaysia biakpiakna, thungetna munte ah a ngongtatsawm mi 7 kiman\nposted on 24 March 2018 at 6:26 pm Lomkholna: Malaysia, News, Sawltak, World\nMalaysia gamsung aom kikhopna, biakpiakna muntuamtuam ah a ngongtatsawm, Terrorist Attack abawlsawm mi 7 kiman cih theStar pan kiza hi. Tua migilo tepen Sabah leh Johor State sungpanin akimankhia uh ahihi.\nAbeisa February 27 paniin March 15 sungteng Bukit Aman Special Branch Counter Terrorism Division te makaihna tawh Operation tuamtuam kibawl zelzel a, tuabangin Operation akibawlna panin migilo 7 te akimankhia uh ahihi.\nTua akimante lakah mi 6 tepen Johor sungpanin akimankhia hi uh a, Islamic State (IS) Cell tetawh akipawlkhawm uh ahihi. Hih migilo te’n Muslim biakna ahilo, adangdang biakna te ii kikaihkhopna munte ah ngongtatna bawlding in akithawithawi uh ahihi. Tuaban ah Police Personnel tezong mancip in thahlupding geelna neikhin uhhi.\nInspector-General of Police Tan Sri Mohamad Fuzi Harun in agenkhiatna ah hih akimankhia te lakah aki mankhia masapen mi 3 cihi.\nTuate lakah amakai Mastermind pen kum 37 aphakhinkhat ahihi. Tuapa pen setvanbawl asiam mahmah Technician khat hi a, Johor Baru sung aom biakpiakna munte ah bangci ngongtatding cih ageel avaihawm cihi. Tuaban ah migilo tetawh akipawlkhawm dingin mithak akaikhawm, Recruit abawlbawl khatzong ahihi.\nTuaban ah kum 49 aphakhin khatpa pen Security Guard asem hi a, migilo ngongtatte gamtatzia ding ahilh Adviser khat ahihi. Tuapa pen migilo te lakah amakai khatmah hi a, athusim apualam ah agenkhia khatpeuh aomleh thatlumding ci’n aseppihte alauthawngsak mahmahkhat ahihi.\nAdang akiman khatpa pen kum 30 gualpawl hi a, tuapa zong Security Guard asem khatmah ahihi. Hihpa pen Malaysia gamveng te kiangahpan thauvui thautang ngahtheih nadingin avaihawm kici hi.\nHihte ii ngimna ahihleh Malaysia gamsung ah ngongtatna bawlmasading uh a, tuakhit ciangin gampualam aom migilo kipawlna te omna ah taikhiading cih ahihi.\nTua mi 3 teng akimatkhit ciangin Operation kibawlkik leuleu a, adang mi 3 mah Johor sungpan in kimatbeh leuleu hi. Tuate lakah kum 25 aphakhin khatpa pen Waiter asem hi a, amakaite’n Police Personnel te thatding, mancipding in asawlkhiat kici hi.\nTualo adang mi 2 tepen kum 22 khatleh kum 23 khat cihbang hipan uh a, anih un Singapore gamsungah nasem uh ahihi. Tua tegel pen thau leitheih nadingin sum thalawh in avaihawm uh ahihi.\nMore: Malaysia, Kota Baru aom Methodist Christian biakinn leh Hindu Temple ah Petrol Bomb kilot\nTua mi 6 teng Johor sungah akimatkhit ciangin, Sabah ahzong khatmah kimatbeh leuleu hi. Tuapa pen kum 31 aphakhin, Abu Sayyaf kici migilo kipawlna ah akihel Member khat hi a, Bomb bawlzong asiam mahmahkhat kici hi. Abeisa January khasung inzong Malaysia gamsung aom Methodist Chiristian biakinn leh Hindu Temple ah Bomb kilot ngeikhin hi. Sawltak #zomidaily\nPrevious: Somalia gamsung ah Car Bomb puakkham in mi 14 in sihlawh, tampi liam\nNext: ZAM Thupuak :: 25 Mar 18 (RSD/ UNHCR tawh ki muhkhopna)\nPian’zia mihing namnih te ~ Lengtong Pauno


url: =Mawtaw 2 kiphukha in agei aom Motorcycle 12 te nawksiagawp :: ZOMI DAILY\nMawtaw 2 kiphukha in agei aom Motorcycle 12 te nawksiagawp\nposted on 23 April 2018 at 8:44 am Lomkholna: Malaysia, News, Sawltak, World\nMalaysia, Port Dickson ah mawtaw 2 kiphukha masa in, tuakhitciang Motorcycle tampi nawksiagawp cih NST pan kiza hi. Saturday guah atam mahmah laitak in thupiang hi a, Motorcycle tepen Flyover lei nuaiah guah azuk ciangin akibu in aom uh ahihi.\nPort Dickson, North-South Expressway lamzikpitung KM259 ah nitaklam 2pm hunpawl in thupiang hi a, hih tuahsiatna hangin mi 1 bek liambilbel hi.\nAgei ah amukha Witness khatin agenna ah guah azukgawp ciangin Motorcyclists tepen Flyover nuai ah akhawl uh ahihi. Motorcycle hawlte pen apamdeuh aki umna Railing nungah adinguh ahih manin, mawtaw in nawkkhalo bilbel cihi.\nAhi zongin mawtaw 2 aki phukha te in tua Motorcycle akhawl dimdemteng nawkpheigawp in, Motorcycle 12 bang kisiagawp cihi.\nHivai tawh kisai in Seremban police chief Assistant Commissioner Thiew Hock Poh in hibangin genkhia hi; numei kum 23 aphakhin khatin mawtaw ahawl hi a, guah azukgawp ciangin tui kivunggawp hi. Tui akivung khat anawkphei khitciangin hoihtak hawlthei nawnlo, Lost Constrol in kipeigawp cihi.\nTuaciangin lamzikpi akikhenna Road Divider phuphei a, lamzik Lane khat khakcip hi. Tualaitak in tua lamzik Lane azui in apai SUV mawtaw khatin ahunlap in Brake sikthei nawnlo ahih manin, tua numeinu mawtawhawl pen phuphei hi.\nTuaciangin mawtaw anih in kilawnphei in, lamgei lei nuiah akikoihpak Motorcycle teng anawkpheigawp ahihi.\nMore: Kuala Lumpur, Jalan Duta gei ah Accident piangin Motoryclist khat sipah\nMotorcyclist tepen Motorcycle khawlna panin kigamla bilbel ahih manin, tuate lakah khatbek liamhi. Tua aliampa pen Tuanku Ja’afar Hospital (HTJ) ah zatui Treatment kibawlding in kipuak hi ci’n Police Chief in genkhia hi. Sawltak #zomidaily\nNext: Malaysia, Setapak ah thautawh mi akaplum te ii Photo ki khahkhia


url: =Malaysia Jalan Ipoh – KL lampitung ah mawtaw 4 kiphukha, numei 1 si ~ ZD :: ZOMI DAILY\nposted on 10 February 2017 at 7:01 pm Lomkholna: Malaysia, News, Sawltak, World\nMalaysia gamsung Jalan Ipoh – Kuala Lumpur lamzikpi tungah tuni Friday ni in Motor Accident pianga, numei khatin sihlawh cih theStar in genkhia hi. Hih mawtaw kiphutkhakna ah mawtaw 4 tak kihelkha in, tualak ah khatbek in sihlawh bilbel hi.\nAsi numeinu pen Nurse khat hi a, kum 33 aphakhin khat ahihi. Aminpen Norizan Harun kici a, mawtaw kiphutkhakna aphual ah sipah hi. Asinu ii apa pen Police Station Chief khat cihzong kiza hi.\nPolice te genkhiatna ah hih mawtaw kiphutkhana ah mawtaw neu 3 leh Lorry golpi khat kihel a, tusun 11:50am hunpawl in aki phukha cihi. Asi numeinu ii hawl mawtaw leh Lorry mawtawpi tepen Kampa panin Ipoh lamzuanin apai uh cihi.\nNumeinu ii hawl mawtaw pen Lorry ataina lamzing lamsang ah thakhatthu in pialpheivat ahih manin, Lorry hawlpa’nzong kihepsawm hi. Ahi zongin kihemman nawnlo ahih manin, numeinu hawl mawtaw phupheikha ahih manin lamzik alanglam ah kilawnphei cihi. Alanglam ah honglehpai mawtaw nihte tawh kiphukha leuleu in, numeinu hawl mawtaw pen zancipgawp hi.\nNumeinu pen aphual ah sipah a, Lorry Driver leh adang mawtaw nihpan Drivers te kuamah aliam zong omlo uh cih kiza hi. ZD Sawltak #zomidaily\nPrevious: Eiffel Tower pen $21.4 Million bei in Bulletproof Glass tawh dai kikaiding\nNext: Album thak tangkona: Jesuh lo ~ Kristian Lianpi


url: =Vantungmite (The Angels) ~ Rev. Zam Khat Kham :: ZOMI DAILY\nVantungmite (The Angels) ~ Rev. Zam Khat Kham\nposted on 30 March 2015 at 10:59 am Lomkholna: Article, Biakna, Zamkhatkham\nA. Vantungmite’ Pianzia\nLaisiangtho’ hong hilhna ah, mihingte a kipiansak ma pekin Pasian in vantungmi a kici a phazah a kisim zo lo nuntakna nei pawlkhat na bawl hi. Mihingte mahbangin, personality nei uh a pilna sangpi nei-in amau’ gamtatna ah tavuan nei uh hi. “Vantungmi” cih kammal bel sawltak cihna hi zaw a, vantungmite genna-in a kizat hangin, sawltak dangte genna-in zong kizang thei hi – mihing hi zaw leh a kilawm (Kilaakna 1:20; 2:1,8,12,18; 3:1,7,14) Asia gam sunga pawlpi sagihte’ vantungmi (sawltak)te (Kilaakna 2-3) – khatveivei zong mihing sawltak takpite genna-in kizang hi (Lk. 7:24; James 2:25). A si khinsa mihingte’ khate genna-in zong hih kammal mah kizang thei a (Lk. 18:10; Sawltak. 12:15), ahih hangin tua banga a kizat ciangin vantungmi i cih a sisa mite’ khate hi, cihna hi peuhmah lo a, mihingte a sih ciangin vantungmi suak uh hi, cihna zong hi zenzen lo hi. Tua mahbangin, “vantungmi” cih kammal pen Jehovah’ Vantungmi kigenna-in zong kizanga, Thuciam Lui hun sunga Khazih mahmah vantungmi’ lim-a a kilatna leh Pasian’ kiang pana mihing’ tunga kilang sawltak ahihna a genna ahi hi (Piancil. 16:1-13; 21:17-19; 22:11-16).\nMihingte kigenna leh Pasian kigenna-a a kizat loh ciangin hih kammal pen mihingte mahbanga sia leh pha thu ah tavuan a nei Pasian’ sawltakte ahi vantungmite genn-in kizang den hi. Mihingte mahbangin, vantungmite a tawntunga om suak dung uh hi a, a kipiangsak dangte tawh kilamdang uh hi. Pasian’ geelna zaiipi sungah mun thupi mahmah nei uh a, Thuciam Lui sungah a za vei-a simin kigena Thuciam Thak sungah kigen mun zawlai hi.\nVantungmite a kipiansak lai-in thakhat thu-a kipiangsak hi a, a phazah kisim zo lo hi (Heb. 2:22; Kilaakna 5:11). Personality neih naidnga kisam theihna, lungsim utna, lungsim sukkhak theihna cihte nei uh a, tua mah tawh kizui-in lungsim takpi tawh Pasian bia thei uh hi (Late 148:2). Amau’ nasepna ah tavuan nei uh a, sia leh pha thu tawh kisai a deihtelna vuah tavuan nei uh hi.\nKhatveivei pumpi nei bangkhat-in oma, mihing banga a kimuh theih zel hangin (Matt.28:3; Kilaakna 15:6; 18:1) kha pumpi nam khat cih bang ahih kei leh amau’ pianzia bulpi ah pumpi nei lo uh hi (I Cor. 15:44). Nausuahna tungtawnin pungin khangkhang cih bang om lo uh a, pumpi sihna cih bang nei ngei lo-in vantungmi a hihna panun beimang cih bang zong om ngei lo hi. Tua ahih manin, personality a neihna vuah mihingte tawh a kibat teii uh hangin, mihingte tawh kilamdang mahmah uh hi.\nB. A Puk Lo Vantungmite\nVantungmite khenpi nih-in kikhen hi: (1) a puk lo vantungmite, (2) a puk vantungmite. A masa pawlte pen a tawntungin mawh ngei lo, puk ngei lo-in tua mah tawh kizui-in “vantungmi siangthote” a kici ahi hi (Matt.25:31). Laisiangtho sungah vantungmite thu a kigen ciangin hih a puk lo vantungmite kigen hi den hi. A puk vantungmite bel a sianthona uh a kem lote ahi hi.\nA puk lo vantungmite khen tuamtuamin kikhen lai-a, a vantungmi mal mahmah-a kigen zong om lai hi.\n1. Michael pen vantungmi siangthote’ makaipa hi a, a min’ khiatna pen “Pasian tawh kua kibang ahi hiam” cihna ahi hi (Dan. 10:21; 12:1; I Thess. 4:16; Jude 9; Kilaakna 12:7-10).\n2. Gabriel pen Pasian’ sawltakte’ lakah a kidawkpen khat hi a, a min’ khiatna “Pasian’ mi thupi” cihna ahi hi. Daniel’ tunga kilaak thupuak (Dan. 8:16; 9:21), Zacharias’ tunga thupuak (Lk. 1:18-19), leh Nungak Siangtho Mary’ tunga thupuak (Lk. 1:26-38) cih bang thuphual thupite a puakpa ahi hi.\n3. Vantungmi a tamzawte min tuam kipia lo-a a kitel vantungmite kici lel hi (I Tim. 5:12). Hotkhiatna a ngah mite Pasian in a tel bangin vantungmi siangthote zong Pasian in a tel ahihna kimu thei hi.\n4. “Ukna leh thuneihna,” “vangliatna leh gam-ukna” cih kammalte in a puk ahi a a puk lo ahi zongin vantungmite genna-a kizang hi leh kilawm hi (Lk. 21:26; Rom.8:38; Eph. 1:21; 3:10; Col. 1:16; 2:10,15; I Pet. 3:22). Tangthu ah mihingte a ukna dingun vantungmi siangthote leh a puk vantungmite kido den hi.\n5. Vantungmite pawlkhat “cherubim” kici a, mawhna khatpeuh in a nitsak nading panin Pasian’ sianthona a hute ahi uh hi (Piancil. 3:24; Pai. 25:18,20; Ezek. 1:1-18). A puk vantungmite’ lutang ahi Satan pen a kipiansak lai-in hih banga Pasian’ sianthona a hu dinga a siangtho-a kipiangsak ahi hi (Ezek. 28:14). Biakbuk leh Biakinnpi singa thuciam singkuang tung zang hehpihna tokhom leh siangthopen mun ah kham tawh kibawl cherubim limte om hi.\n6. Seraphim-te bel Laisiangtho sung Isaiah 6:2-7 ah khatvei bek kigen hi. Kha kop thum nei uh hi, kici a, Pasian phat niloh-in, leitungah Pasian’ sawltakin hong pai-in Pasian’ sianghtona tawh kisai deuh le uh kilawm hi.\n7. “Jehovah’ Vantungmi” cih kammal zong Thuciam Lui sunga kimu mun mahmah khat hi a, vantungmi lim-a Khazih kilatnate genna ahi hi. Hih kilawhna min pen Pasian’ a bek hi a, leitunga Pasian’ kilatnate tawh kisai beka kizang ahi hi. Tua ahih manin vantungmi dangte laka hel ding hi lo hi (Piancil. 18:1-19:29; 22:11,12; 31:11-13; 32:24-32; 48:15,16; Josh. 5:13-15; Thukhente 13:19-22; II Kumpite 19:35; I Khang. 21:12-30; Late 34:7). Jehovah” Vantungmi ahi Khazih leh vantungmi dangte a kilamdanna taktak Hebrews 1:4-14 ah kilang mahmah hi.\nC. A Puk Vantungmite\nA puk lo vantungmite tawh kilehbulh-in, a kisim zo lo vantungmi hon khat a dinmun masa panun ka puk uh hi. A pian tungin vantungmi siangtho ahi Satan’ makaihna tawh, a kisim zo lo vantungmi hon khat in Pasian na lehdo uh , amau’ pianzia leh a nasep vuah mawhnei suak uh hi.\nA puk vantungmite zong nam nih-in kikhen hi: (1) a suakta te, leh (2) a kihente. A puk vantungmite’ lakah Satan bek mah Laisiangtho sungah a mal-in kigen deuh hi.\nSatan a puk ciangin (John 8:44) amah sanga neuzaw vantungmi hon khat pukpih hi leh kilawm hi. Tuate lakah, pawlkhatte thukhenna adingin sikkhau-in kihen hi (I Cor. 6:3; II Pet. 2:4; Jude 6); a dangte bel suakta takin gamtang thei uh a, dawi i cihte hi-in, Thuciam Thak sungah kigen mun mahmah hi (Mark 5:9,15; Lk. 8:30; I Tim. 4:1). A nasepna khempeuh vuah Satan’ sawltakte hi uh a, a tun nading uh a kibang ahi hi (Matt. 25:41; Kilaakna 20:10).\nD. Vantungmi Siangthote’ Nasep\nLaisiangtho sungah vantungmite’ thu a kigen ciangin amau; nasep kigen hi a, na tampi tham mah sem uh hi. A nasep lianpen uh Pasian biakna hi a, Kilaakna 4:8 a a gen bangin, a tawmpenin amaute’ lakah pawlkhat peuhmah in, “A om densa, tu laitaka om leh a hong pai ding a thahatpen Topa Pasian Siangtho, siangtho, siangtho, ci-in sun leh zan tawlnga lo-in” ci den uh hi. Hih bang thu mah a kigenna Late 103:20; Isa. 6:3 te ah zong kimu hi. A huampi-in, a puk lo vantungmite’ nasep bel zaii mahmah hi.\n1. Van leh lei kipiansakna (Job 38:7), thukham kipiakna (Sawltak. 7:53; Gal. 3:19; Heb. 2:2; Kilaakna 22:16), Khazih’ suahna (Lk. 2:13), a kize-etna (Matt. 4:11), huan sung (Lk. 22:43), a thawhkikna (Matt. 28:2), van-ah a kahna (Sawltak. 1:10) ah om uh a, Khazih a nihveina hong pai ciangin hong kilang kik ding uh hi (Matt. 24:31; 25:31; II Thess. 1:7).\n2. Vantungmite nasem khate hi uh a, hotkhiatna a luat ding mite’ tungah nasem uh hi (Heb. 1:14; Late 34:7; 91:11). Vantungmite tawh kizopna leh kithuahna i neih loh hangin, a tawntungin kizoma a muibun mahmah amau’ nasepna i theih ding ahi hi.\n3. Vantungmite in leitunga thupiangte mu-in teci hi pah uh hi (Late 103:20; Lk. 12:8,9; 15:10; I Cor. 11:10; I Tim. 3:16; I Pet. 1:12; Kilaakna 14:10).\n4. Vantungmite in Abraham’ angsung ah Lazarus paipih uh hi (Lk.16:22).\n5. Tangthu a a nasepte ban vuah, Khazin a nihveina hong pai ciangin vantung pan leitunga kumsukte lakah vantungmite kihel ding uh a, Jerusalem Thak ah zong om ding uh hi (Heb. 2:22-24; Kilaakna 19:14; 21:12). A puk vantungmite thu kikhena mei liipi sungah a kikhiat hun kum tul maanna bei-a tawntung hun kipat ciang mah-in vantungmi siangthote zong thu kikhenin a sepna bangun pahtakman kipia ding hi.\n6. Vantungmite’ nasepna pen Laisiangtho sungah a thupi mahmah khat hi a, tangthu buppi ah Pasian in a piansakte kema a lamlahna i tel nadingin a kisam khat ahi hi.\n1. Vantungmite bangci banga piang ahi hiam?\n2. Vantungmite leh mihingte bangci bangin kibang ahi hiam?\n3. Bangci bangin “vantungmi” cih kammal pen vantungmite a hi lo a dangte genna-in zong kizanga, hih banga a kizatna a kammal bul khiatna pana a piankhiatna gen in.\n4. Laisiangtho sungah vangtungmite a kilang mun uh hiam cih thu leh mihing banga a kilatna te uh bang hi mawk hiam cih thute gen hi.\n5. Vantungmite bangci bangin kikhen thei dinga, a pianzia uh bang ahi hiam?\n6. Laisiangtho sunga kigen a puk lo vantungmite kuate bang hi a, amau bang sem uh ahi hiam?\n7. “A kitel vantungmite” cih kammal leh “ukna leh thuneihna” leh “vangliatna” cih kammalte’ khiatna bang ahi hiam?\n8. Cherubim i cih bang hi a, amau bang sem uh ahi hiam?\n9. Seraphim-te’ thu Laisiangtho sungah bangci-in kigena, amau’ nasep bang ahi hiam?\n10. Thuciam Lui sunga “Jehovah’ Vantungmi” a cih a khiatna bang hi a, bang hangin vangtungmite kigenna hi lo ahi hiam?\n11. A puk vantungmite bangci bangin nam nih-in kikhen thei dinga, Laisiangtho’ hong hilhna ah amau’ nasepte bang ahi hiam?\n12. Laisiangtho sunga vantungmi siangthote’ nasep thupi pawlkhat gen in.\n13. Ama’ piansak nate Pasian in kema a ukna leh vantungmite bangci bangin kizom ahi hiam?\n14. Khazih a nihveina hong pai kikna leh tawntung hun ah vantungmite’ kihelna bang hi ding ahi hiam?\nPrevious: Zomi National Council of Myanmar (ZNCM) kumpi theihna laipi ki ngah\nNext: Khasiangtho Pasian: A Tendenna leh A Ciaptehna ~ Rev. Zam Khat Kham


url: =2016 Malay Khuado Siimna ~ Hau Kim :: ZOMI DAILY\nposted on 6 November 2016 at 9:43 pm Lomkholna: Khuado, News, Zomi\nKawlgam pan kapai khiat kum(12) pha ta aa, Malay kanusiat kum(8) ong cing pak hi.\nKhua hun te ki khel in omdan kilam dang aa, a mi te zong na ki khel hi. Milui 1-2 bek om lai in, mithak vive na inn teek ta hi. ZAM a hi aa, biak inn te a hi zong in mithak vive na hi ta hi.A ni a kha te ong beibei in milui te gam (3) na tung mang khin ta a hih man in mithak tein pan mun a na la hi ta hi.Kumsim in Malay hawh zolo ka hih man in ong ki thei phalo hi.Mi pawl khat in “ZAM founder Pa Kim a cih nang maw” ong ci uh aa, “himah ing ei” kacih leh, ko” Pu ZO Khai te gual ding ong sasa aa” ong ki ci hi.\nCiah loh zong sawt ta mawk in tukum kiciah zo hamtang leh ci in vanleng letmat kiman penpen ka lei khawlh leh 2016, Oct:-,ni5 ni ka ngah aa, ko state RDU pan TX,Dallas ka zuan phei hi. Domestic airline hi in a milam dang kei bek ka hihi. Dallas pan van leng laih in,Korea Airline tawh Soul zuan ding hi aa vanleng gate aa ngak te Asia mi a tam zawhi aa Korea pau zaizai uh hi. Van leng tuan pih ding te tawh ka mel ki neh to pianpian hi. Korea pan in Malay Airline tawh KL zuan ding hi aa, vanleng gate aa ngak te Malay pau ong tam mahmah leuleu hi. Ka zak ngei te hi veh ee,mel theih peuh a om kha hiam ka cih hang kua mah ka thei kei hi. KL pen zan nai 10:00 pawl in ka tung hi.\nBus leh meileng dan thei nawn lo ka hih man in Taxi kasap hi.Texi hawl te lau huai ki ci a hih man in Airport sung pan ka la pah hi. ZAM zum nuai lam ka tun uh ciang in Taxi hawlpa in hih kiim hi ong ci in ong khia aa, kazon hang ka mu pak kei hi, kagil kial ta a hih man in an sai ah mangpau in an ka vai khak aa, tua kal in ZAM pa lai te ki dawn sak ta hoh leng ka cici hi. A hih hang kei a pai thei gige khat mi ki dawn sak cih pen kei dan hilo aa, a pai ngeilo,a pai theilo te aa ding bek dawn a kul hi ka cihi.\nTua leh ansai nasem tang val no khat ka gei ah ong pai in “nang ZOMI maw”ka cih leh “hi mah veng ee”ong ci in ka nuam mahmah pah hi. “ZAM zum koi la aa”kacih leh “hih gei mahmah hi” ong cih khit teh “den in lah na mang pau laa laa aa” ong ci in “kei USA pan ong pai hi veng” ka cih leh “aw hi maw” ong ci hi. “ka awl zaw deuh teh ZAM te ong phot pih ning” ong ci in ka an nek man teh lampi pan awng to laa laa in Makai pi Pu Khio Tuang ong kum suk aa, zin tun na ding ong sap sak in zan khat ka giak hi.\nKhua do ding Oct:-15 ni hi mawk aa,hun tam pi ka mawk bei sang YGN ciah phei pak leng ci in ZAM palai Sec:- pa tawh Air Asia ticket ka lei uh aa, sun teh meileng tawh KLIA2 zuan in YGN kaciah hi.YGN zong ka zan tun hi. zoplaiding.\nPrevious: NASA te’n leitung dengsiading Asteroid lengte theihkholhna mukhia ~ Thang Khan Lian\nNext: Hillary in Clinton Foundation adingin asum ngahna thu im uihzo nawnlo ~ Thang Khan Lian


url: =TEDIM KAM KI ZA NA LAI. ME KHA 1920. (The Chin Hills News) Bu 1, Shil Shim Na 8 - Laibu Saal\nHome > Thuluui/Articles > TEDIM KAM KI ZA NA LAI. ME KHA 1920. (The Chin Hills News) Bu 1, Shil Shim Na 8\nTEDIM KAM KI ZA NA LAI. ME KHA 1920. (The Chin Hills News) Bu 1, Shil Shim Na 8\nME KHA 1920\nBu 1 Shil Shim Na 8\nTu kum Mat Kha ni 26-28 ni in Kham Tung Shivue in Hawng Nai Khua a tung hi. Hawng Nai mihing lo-ngal khua dang pan in mihing 105 hong pai u hi. Hawng Nai khua mihing te 200 val a awm u hi. Shivue khempeu hong pai khin dek tak u hi.\nKum dang Shivue sang in tu kum Shivue lam dang zaw hi. Bang bang in a lam dang zaw hi i ci le:\nTu kum a tui shunga a ki phum kum dang sang in a tam zaw hi. Tua te a vek pi in 152 pha u hi. Shum pi khia zong kum dang sang in tu kum tam zaw a ki pia hi. Shum pi khia na in dangka 1100 val pha hi. Tu kum in Phalam pawlpi le Nanzalu pawlpi, pawlpi ni a piang thak hi. Nanzalu pawlpi te in Lushe te a hi u hi. Amaute in Lushe gam pan in a hong lal u hi. Shia te thak guk a ki kawi hi. Tua shia te in khat Phalam, khat Tezang, khat Khalkha, khat Hai Cin, khat Khua Sak, khat Hawng Nai, khat Nanzalu khua a ki kawi hi. An ne lo mihing te in an le ding shum a letawi ciang in shum tampi a ki met hi. Tua a hi ciang in tu kum a mi zawng te in shum le tawi ding in shum 200 a ki kawi hi.\nA nuai a Shivue shunga vai hawm na thu khempeu a ki at hi.\nPAWLPI TE KI CIAM TE NA\nPawlpi Tapidaw Tuia Phum A shi A Tawp Kik Shumpi\nLumbang 37 0 1 1 69 9 4\nKhalkha 157 51 0 7 313 8 9\nKhua Sak 94 8 2 0 101 12 0\nTe Zang 27 0 2 0 50 5 3\nHawng Nai 118 13 8 0 125 10 3\nKawlpi 53 8 0 0 114 7 3\nTe Dim 97 49 0 1 154 1 6\nEn Dain 73 12 0 0 108 2 4\nNanzalu 63 11 32 14 6\nVekpi 718 152 13 11 1100 7 2\nPhalam Pawlpi a ki ciam te na in Khalkha Pawlpi taw a ki ciam jo hi.\nSHUMPI KEM TE A ZA KIK NA\nNing Kum in a val shumpi 136 6 7\nNing Kum a shumpi 813 13 2\nShumpi a vekpi 950 3 9\nKajen Lai Shiang Tho Sang In 25 0 0\nKawl Lai Shiang Tho Sang In 50 0 0\nKawl Gam Shivue Pi 175 0 0\nKajen Numei Lai Shiang Tho Sang In 20 0 0\nKawl Nume Lai Shiang Tho Sang In 25 0 0\nShia Tang Cin Kha Shum 240 0 0\nShia Lal Bawng Kha Shum 180 0 0\nShia Hau Gin Kha Shum 132 0 0\nShia Dam Shuan Kha Shum 12 0 0\nA zang na a vek pi 854 0 0\nTu Kum a a val na in 91 3 6\nSHUMPI ZANG VAI HAWM THO KI ZA NA\nKajen Nu Me Lai Shiang Tho Sang In 20 0 0\nKawl Su Me Lai Shiang Tho Sang In 25 0 0\nKawl Gam Shivue Pi 200 0 0\nKawl Lai Shiang Tho Sang In 60 0 0\nKawl Gam a zang a vek pi 330 0 0\nKham Tung Shia Te Kha Shum 624 0 0\nLe tawi sak shum 200 0 0\nKham Tung a zang a vek pi 824 0 0\nTu Kum a zang a vek pi 1154 0 0\nKHAM TUNG SHIVUE U PA VAI HAWM TE\nNing kum ciang Kham Tung Shivue in Shia thum cial a kha shum a pia hi. Shia Tang Cin, Shia Lal Bawng, Shia Hau Gin. Tu kum a Shia nga i ciang ding hi. Shia Hau Gin in a na sep na a tawp nuam hi. Tua a hi ciang in amma za a lai ding Kai Za Kham i kawi ding hi. Nanzalu pawlpi in shia khat a ngen hi. Ama khua mi pa khat in Kawl lai a shin lai tak. Ama a shin lai tak ni pi ni in Nanzalu Tapidaw te thu a hil na ding, an a le na ding in kha shum nga i pia ding hi. Khalkha gam lam a thu hil shia ni bek pha a awm hi. Tua shia te a hu na ding in shia thak i kawi ding hi. Kua i kawi ding hiam Sang Mang pa, Shia Aung Dwe, Shia Lun le Shia Cia a vai hawm ding u hi. Tua Shia te a kha shum pia ding tu kum a ki zang na shumpi a nuai a ki at hi.\nShia Tang Cin 240\nShia Lal Bawng 120\nTua Hang 60\nKai Za Kam 60\nKhalkha Shia Thak 144\nA vek pi 624\nNI KUM CIANG SHIVUI- VAI HAWM TE KI ZA KIK NA\nNi kum ciang in Kham Tung Shivue in Lumbang Khua a tung ding hi. A tung na ni in Mat Kha ni 25 ni a hi ding hi. A vai hawm na thu le thu hil na thu in nung ciang in a ki at ding hi.\nPIATANA THU VAI HAWM TE KI ZA NA\n1. Tapidaw te in a ki pi ciang in Lawki bang ki teng ma sa a a nung ciang in Tapidaw nge na bang in ki pi kik na a pha lo ka sa u hi.\n2. Ta nu sa a ki pia tuak ka sa lo u hi.\n3. Tedim Thu Ki Za Lai in Sang Mang Pa guak a bawl hi. Tu nung ciang in mihing thum Shivue i kawi tuak ka sa u hi.\n4. A zawng Tapidaw te in dangka le tawi na ding in shum a ki kawi tuak ka sa u hi.\n5. Tapidawte in nu me man a ne lo tuak ka sa u hi.\nTua piatana nga shunga Shivue in thum khen hi. Ni a khen thei kei hi. nambat 1,3,4 Piatana a hawi sa hi. Nambat 2 le 5 in pawlpi te khen tek ta hen, ci in Shivue thu a vai hawm u hi.\nSang Mang Pa a hu na ding in Tun En, Hau Gin le Dam Shuan in Shivue Uk pa a kawi hi. Shum le tawi sak na ding in Sang Mang pa, Shia Aung Due, Shia Tang Cin le Dam Shuan in Shivue Uk pa a kawi hi.\nNI CIAM TE NA THU\nSalan Lai Shiang Tho a lian 90 a neu 12. Eite in pil na thu i lung shim shunga i guan na ding i ni ding i ciam te jo nang in i hil ding hi.\nEi Kham Tung mihing a pawl a pawl a ki pan Lushei mi khempeu in zong a shuak kum a shuak kha in a hun lai shunga ciam te lo a amaute a na sep na, lo kho na, a le in kum bang za kho in, tua kum in tua ta te ne ing in amau ta te shuak kum in a ciam te the u hi. Tua a ta te in zong a nu a pa ma bang ina a’ ciam te lel tak u hi. A hi zong in a ni a kha a hun a the lo man in a up mawk hang in a gen u hi. Tua ciang ina Kawl mihing te in a van nuai a te in amau ta te a shuak ciang in a kum a kha in tang khuai te tung a hi zong in gau phel tung a hi zong in a gel ina a ciam te u hi. Tua ciang ina a ta te awm in zong a shuak ni a min zang in a phuak the u hi. Tu in Lai Shiang Tho shunga ni te in i shin na ding zong a awm hi. A kua a kua a hi ta le ama shuak ni a ki pan tu dawng in tu ma lam in bang ci bang gim na bang ci bang Pashian he pi na a thuak na thu in ni khat khit in ni a tel in ciam te thuak hi. Bang ding hiam na ci le Itijila mihing te in Egutu gam kum tampi sal a a awm lai in amau in shun ci lo zan ci lo sek bawl, le sek hal, leng kai khempeu in ni a sa a khua a dam zong tawp nga lo in nak pi tak na a sem u hi. Tua khit ciang in Pashian in Mawshi hang in amaute Khana Gam a a kha hi. A kha na lampi in gam la a haksa ma ma lam a hi man in gim na tawl na a pawl pawl a thuak u ciang in mi kim khat te in kap dek tak in Mawshi maw na a pia u hi. An pha tak ne lo in tui pha tak a dawn lo ciang in a kha pa tunga nakpi a he u hi. Hi bang a Mawshi tunga maw na a pia ciang in Egutu gam a sal awm lai u a a na sep te u ngai shun kik lo mi te a hi hi. Amau thuak gim na tawl na te a ni a kha a ciam te lo man u a maw na a pia u hi. A jen jen in Egute gam a sal a ka awm na pan in tu in ke ka shuak ta hi. Bawng nawi le khuai zu a luang na gam a ki ci Khana gam ke tung dek tak ing, ci a a lam et mi te a hi le tua bang in maw na a pia ding hi ke hi.\nTua ma bang in Kham Tung mihing te in amaute a pu a pa a khang lai in ki that na ki gal bawl na, gu ta na, do na, ki shut na a pawl pawl awm a hi ciangin amau na sep a ki pan a vak to na u a lung hi maw na taw ki pel nge lo u hi. Tua khit ciang in tua hun in hong kheng ta a Mang Kang te hong pai u a a hong uk khit ciang in Kham Tung mihing te ki uk na thu in nil khia a amaute nge na ma bang in a khen u a a uk hi. Tua bang a khen a uk na mi kim khat te in a men nuam bang in a awm u hi. Bang hang hiam na ci le kuli pua na hi a lam bawl a sep u ciang ina nakpi tak in gim a ki sa u hi. A hi zong in amau nu te pa te khut tung pa a thuak u gim na tawl na a ni taw a te kan leng tua gim na tawl na te in bang ma hi lo hi, a bai ma ma hi. Tu a bang a khual lo a ngai shun mihing te i et ciang in pil na ne lo Lawki mi te nung lam mai lam a lung ngai the lo. Topa Pashian thu a ha kat lo mi te bek a hi hi.\nEte Tapidaw te in zong i shuak ni a ki pan Tapidaw i piang ni dawng in tum khat Tapidaw khit ni a ki pan tu ni dawng in tum khat hi hang in tum ni shuak a i lung ngai le ema ni a hun in bang ni bang kha hi ci a man tak in i the ding hi. A masa in ni shuak khia ni a ki pan Lawki i hi hi. Dawi mang pa khut shunga sal a awm a gim na tawl na te in ngai shun a ding thu a awm hi. Dawi mang pa khut shung a awm mihing khempeu in dawi mang pa de na bang piang na ding za ta na taw gan a pawl pawl khempeu a bia tham lo in mi dang te a zaw taw bawl na ding un ha kat a amau ne sa shum te pai in la khia u a be na ding ina pawi kham na a ki pan ki pha sak na pawl pawl khempeu in a bawl the u hi. Tua ciang in ci na thu pan in zong gan hing a pawl pawl a go the u hi. A hi zong in tua bang nge na pawl te a de lo a tua bang nge na te pai khia Tapidaw nge na shung I tum ciang in ama a ka gen sa dawi khut shunga shila na awm lai na na sep te in na na sem lo in Khaji de na bek jui na hi ciang in na lung shim le na pumpi ina nawp sak na na nga jo u hi. Tua a ki pan in a ki pat na a masa a Tapidaw shung a tum mi te in bang za awm hiam ci a hi zong pil na ahi zong shin na ding i ngai shut ciang in Tapidaw te tawm bek a awm hi. Tua Tapidaw te in tua pil na te the lo a la sa na zong the lo bang ma the nai lo mi a hi hang in tu ni in ki khawp mi shunga hong pai u ciangin amaute khut shunga Lai Shiang Tho le la bu tawi in hong pai the jo u hi. Tua a a hi ciang in Tapidaw shuak tung le tu ni in nakpi in in ki lam dang hi. Hi bang a ki lam dang na pha tak pi a the khin te in lung pil na thu pha nga the a hi ding hi. Tua pilna in Lawki te in the nai lo u hi. Bang hang hiam na ci le a nu a pa te jui na bang ha kat a a dang nge na te lung ngai lo ha kat lo u hi. Nge na a hawi thu te a ki gen a ki hil hang in the jo lo u hi. Bang ci bang hiam na ci le ko te in thu ka hil u ciang in pha tak pi ngai u hi ci in komau ma in kong hil na thu a hawi hiam, ci a i dawt ciang in: Hawi hi. Shia aw, nakpi hawi a ci kik the hi. A hi hang in a dang mi khat in tua Lawki mihing te kianga: Shia pa in bang hong gen hiam, ci a a dawng awm ciang in’ Ke’n the keng, Amau pau la ka the kei hi. Bang gen a hi hiam the keng, a ci kik the hi. Tua bang ma in Sang Mang te in zong thu a hil ciang in: A hawi hiam, ci in i dawng le, Hawi ma ma hi, Topa aw, a ki ci the u hi. A hi hang in mi khat peu ma in: Topa in bang hong hil a hi hiam, ci in dawng le: Ke’n the ke, ama pau la ka the ke hi. Bang gen a hi hiam ka the ke, ci in a gen kik the hi.\nTua ciang in sang in a lai shim Lawki mihing te in Pashian a thu lam sang pil na thu te lung ngai lo in lai shin in a lai a the u ciang in na sem a kha shum nga nang za the u hi. A man tak pi a pil na thu nga a hi ke hi. Tu lai tak in gam khempeu a lai shin na sang in ki bawl a hi ciang in mi khempeu in lai tawm tek the u hi. A hi hang in lai a the khempeu te in thu pha pilna taw dim hi ci huai lo hi. Bang hang hiam na ci le sang a awm lai a Shia te hil na bang in bek the a Topa Pashian thu pha pil na lam sang lung shim shung a kawi lo in awm the u hi. Lai shim a tawp ciang in amaute nge na bang ina sem a ju hang ne a nawp sa ina lam sang jui ina a naw nung bel a hi ki shia gawp na mun a tung the u hi.\nLung pil na a nga tak tak te le sang a awm lai a ki pan lai shim a tawp kik dawng in a tek nmateng Pashian thu mang ngil lo in lung ngai tawn tung ding awm the u hi. Lai Shiang Tho shung a a awm bang in, Topa Pashian ki ta na lung shim in pil na a bul pi a hi hi, a shiang tho a awm Pashian the na lung shim in pil na lian bel a hi hi.\nTaangthu TEDIM KAM KI ZA NA LAI - Cope Topa Thuluui/Articles\nItem Reviewed: TEDIM KAM KI ZA NA LAI. ME KHA 1920. (The Chin Hills News) Bu 1, Shil Shim Na 8 Description: Rating: 5 Reviewed By: Cinpu Zomi


url: =1962 Topps #566 Marty Kutyna SHORT PRINT HIGH #.(Senators)\n1962 Topps #566 Marty Kutyna SHORT PRINT HIGH #.(Senators) Baseball card


url: =NKS Forum III (Final) - (pdf).pdf (Size: 252.54 KB / Downloads: 2,554)\nTetration is pentation. This deserve more thinking. marraco 2 4,383 03/30/2015, 02:54 PM\nMizugadro, pentation, Book Kouznetsov 41 57,588 03/02/2015, 08:13 PM\nInfinite Pentation (and x-srt-x) andydude 20 30,734 05/31/2011, 10:29 PM\nRegular "pentation"? mike3 12 23,963 04/04/2011, 03:16 AM\nPentation roots self but please you do... nuninho1980 2 7,817 11/03/2010, 12:54 PM\nPentation's definitional ambiguity Base-Acid Tetration 14 25,358 12/15/2009, 11:23 PM\nComplex fixed points of base-e tetration/tetralogarithm -> base-e pentation Base-Acid Tetration 19 35,232 10/24/2009, 04:12 AM\nA tiny base-dependent formula for tetration (change-of-base?) Gottfried 8 13,948 03/18/2009, 07:26 PM\nCurrent time: 09/27/2020, 09:10 AM Powered By MyBB, © 2002-2020 MyBB Group.


url: =Thu Hilhkikna 12 | Siantongluan.net\nThu Hilhkikna 12\nThu Hilhkikna 12 |\n"Hihte pen, leitungah na nuntak laiteng uh Topa, na pu na pate uh Pasian in na neih dingun no hong piaksa gam sungah limtakin na zuih ding uh thukhamte leh ngeina kipte ahi hi.\nNa suankhiat ding uh minamte in a biakna mun mual sangte tung leh mual neute tung leh singniim nuai, mun khempeuh na susia taktak ding uh hi.\nAmaute biakna taute phelkhia-in, a biakna songte dengzanin, amaute Asherah milimte mei tawh na hal ding uh hi. A kiseek amau pasian-te limte na phukpai ding uh a, tua mun panin amau min na maimangsak ding uh hi.\n"Ahih hangin Topa na Pasian uh tungah tua bangin na hih kei ding uh hi.\nTopa na Pasian un na minam khempeuh uh sung panin ama min koihna dingin teelin, ama omna dinga a bawlna mun na zong ding uh hi.\nTua lai-ah na pai ding uh a, na meihal biaknate uh leh na biakpiaknate uh, note in na piak uh sawmah khat leh na piak thuahte uh, thuciamna biakpiakna, utthu-a na piakna, na bawnghon tacilte uh leh na tuuhon tacilte uh tua lai-ah na paipih ding uh hi.\nTopa na Pasian uh mai tua lai munah na ne ding uh a, Topa na Pasian un note thupha hong piakna hangin na hihna khempeuh uhah note leh na innkuanpihte na lungdam ding uh hi.\n"Tua hun ciangin mi khempeuh in ama hoihsak bangin a gamtat ngei ciat bangin na gamta nawn kei ding uh hi.\nBang hang hiam cih leh Topa na Pasian un note hong piak tawlngakna leh luahna-ah na tung nai kei uh hi.\nAhih hangin Jordan galkhatah pai-in, Topa na Pasian un luah dingin note hong piak leitangah tengin, nuamtakin na nuntak theihna dingun na kiim uha na langte khempeuh uh kiang panin tawlngakna hong piak ciangin,\nTopa na Pasian un ama min omna ding munin a teelna munah note kong sawl khempeuh na paipih ding uh hi. Na meihal biaknate uh leh na biakpiaknate uh, note in na piak uh sawmah khat leh na piak thuahte uh leh Topa tungah na ciam uh na thuciam piaknate uh na paipih ding uh hi.\nTopa na Pasian uh mai-ah note leh na tapate uh leh na tanute uh, na nasem numeite uh leh na nasem pasalte uh, leh note neih bangin tanh ahi a, luah ahi zongin a neilo na khuasung uha om Levi mite tawh lungdam khawm un.\nNa tuahna mun peuh uhah na meihal biaknate uh na piaklohna dingun kingaihsun un.\nNa minamte uh sung panin Topa in a teelna mun khatah na meihal biaknate uh pia-in, note kong thupiakte khempeuh tua lai munah na hih ding uh hi.\n"Ahi zongin, Topa na Pasian un note tungah hong piak thupha tawh kizui-in na khuapite uh khat peuhpeuh sungah sa na deih zahzah uh go-in na ne thei ding uh hi. Sanang leh sakhitalte a kinek mah bangin mi a nin leh a siang kideidan loin na ne thei ding uh hi.\nA si na ne kei bek ding uh hi; tui bangin leitungah a si na bua ding uh hi.\nNa an uh sawmah khat ahi a, na leenggahzu uh ahi a, na sathau uh ahi zongin, na bawnghon uh leh na tuuhonte uh sung pan tacilte ahi zongin, na kiciamna uh ahi na thuciam uh biakpiakna khat peuhpeuh ahi zongin, utthu-a na piakte uh ahi zongin, nomau piak thuahte ahi zongin na khuapite uh sungah na ne thei kei ding uh hi.\nTopa na Pasian un a teelna munah note leh na tapate leh na tanute, na nasem numeite leh na nasem pasalte, leh na khuapite uh sunga om Levi mite in Topa na Pasian uh mai-ah na ne ding uh hi. Na hihna khempeuh uhah Topa na Pasian uh mai-ah na lungdam ding uh hi.\nNa gamsung uhah na ten laiteng uh Levi mite na mangngilh lohna dingun kingaihsun un.\n"No tungah hong ciamsa bangin Topa na Pasian un na gamgi uh hong sotsak ciangin, sa na duh manun, Sa ka ne ding uh hi, na cih uh leh, na duh zahzah uh sa na ne thei ding uh hi.\nTopa na Pasian un ama min koihna dingin a teelna mun pen note kiang panin a gamla lua ahih leh, note kong thupiaksa bangin Topa in no hong piaksa na bawnghon uh pan ahi a, na tuuhon uh pan ahi zongin khat peuhpeuh na go thei ding uh a, na duh zahzah uh na khuasung uhah na ne thei ding uh hi.\nSanang ahi a, sakhital ahi zongin a kinek mah bangin na ne thei ding uh a, mi a nin leh a siang kideidan loin a kibangin na ne thei ding uh hi.\nA si na nekloh ding uh theitel un. Bang hang hiam cih leh si pen nuntakna hi a, nuntakna pen sa tawh na ne khawm kei ding uh hi.\nSi na ne kei ding uh a, tui bangin leitungah na buakhia ding uh hi.\nTopa muhna-ah a manin na gamtat uh ciangin note leh note khit cianga na tate uh a nopsak theihna dingin si na ne kei ding uh hi.\nAhih hangin na bat uh a siangtho nate leh na thuciamna uh na piaknate uh note in la-in Topa in a teelna munah na paipih ding uh a,\nTopa na Pasian uh biakna tau tungah na meihal biakna uh, a sa leh a si na pia ding uh hi. Na biakpiakna uh site Topa note Pasian biakna tau tungah kibuakhia ding a, ahih hangin a sa na ne thei ding uh hi.\nTopa na Pasian uh muhna-ah a hoih leh a manin na gamtat uh ciangin note leh note khit cianga na tate uh a nopsak theihna dingin note kong thupiak khempeuh na kin ding uh limtakin ngaihsun un.\n"Topa na Pasian un na mai panun na suankhiat ding uh minamte beimang sakin, amaute suankhia-in amau leitangah na ten uh ciangin,\nna mai uhah amaute a kisuksiat khit ciangin amaute zui-in na awk khaklohna ding uh leh, Kei zong amau hih bangin ka hih theihna dingin hih minamte in a pasian-te uh bangci biak ahi uh hiam? ci-in a pasian-te uh thu na kanlohna dingun kingaihsun un.\nTopa na Pasian uh tungah tua bangin na hih kei ding uh hi. Bang hang hiam cih leh Topa in a muhdah a kihhuai nam khempeuh amaute in a pasian-te uh-a dingin hih uh hi. A pasian-te uh-a dingin a tapate uh leh a tanute nangawn uh mei sungah a hal uh hi.\n"Note kong thupiak khempeuh na hih ding uh na lim ngaihsut ding uh hi. Na behlap kei ding uh a, zong na khiam kei ding uh hi.\nTedim Lai Siangtho / Laibu: Thu Hilhkikna 12


url: =Tulaai Leitung Thuthang Tuamtuam Updates March 18,2016 :: ZOMI DAILY\nTulaai Leitung Thuthang Tuamtuam Updates March 18,2016\nposted on 19 March 2016 at 10:36 am Lomkholna: Khawmpau, Myanmar, News, World, Zomi\nUSA gam New York Khua pi ah UN khawmpi kah a ongpai Pu Thangbawi ( Yangon Khuahun) let Pu Cin Lian Khai te in Bowling Green,Ky ah March 19,2016 ni 5pm-8pm sung Gam leh Minam tawh pisai thugenna neiding uhhi. ZIKY\nNorth Korea te in US leh UN te to na in March 18,2016 ni Agama lualo alaihawl pawl kappa Thaupi nah lawn aha, khat peen gamgi km800 na ah kitam in khat peen vanlaai ah mangcip ci in South Korea thu nei ten gen uhhi.VOA\nAfghanistan gam Helmand kuam a Duty NATO te neihsa Helicopter Gaal vanleeng khat March 18,2016 ni Lei tutheilo in sawtveipi akivei khitciang kia HI. Atunga tuang gaalkaap teng kiheemkhia man a aliam abai omsamlo hi. Taliban ten bel kakap khiat uh ci in gen uha US ten zuau bulomsan cihsan uhhi.VOA\nKawlgam ah Vice President-2 a teelkhiatna angah Pu Henry Van Thio Christian ahihna hang in Kawlte deihlo na Yangon leh Muntuamtuam ah March 17-31 sung lungphona nei kawikawi ding in geelna nei uhi. Nidang in Kawlten ongsim mawh ci in Zomi ten lungphona nei himah leeng tun Kawlten lungphona nei ta ahihman in Topa min iphat hi.\nRussia gam ten Iraq gam sung a om Kurds Gaalkaap te in IS te ado nading in Gaalvenleeng 5, Thaupi nam tuamtuam 20,000 vaal leh avui atang kicing tak in huhna apuak te uh March 18,2016 ni in Kurds Gaalkaap te khut sung tungta ci in Kurds Makaai ten gen uhhh. Hit Kurd te peen Turkey ten sualpi a asual uh zong hi leuleu hi. BBC\nRussia te Khualzin vanleeng mi 55 apua khat Russia gam Rostov vanleeng tual ah March 18,2016 ni in tu pak theilo in ki a Mi tamsimsim si inbangzah lian si cih kithei nailo hi.\nPrevious: Vondeih Kep Ding – 28 (Pau Khan Kap)\nNext: Zomi Cup 2016 ~ Hau Za Cin\nCidam nading atheihhuai mehteh mehgah pawlkhat\nZAM Thupuak :: 24 May 2015\nA tapa mopawi simding in apai papi khat Bus tuahsia in si ~ ZD


url: =Makaih siam nadinga panmun lakzia ~ T. Sawm Lian :: ZOMI DAILY\nposted on 27 October 2016 at 3:00 am Lomkholna: Article, Sawmlian\n(Strategies to become a good leader) :: (Hih thu pen Hnahlan Pastor Area ZBC Khawk Khawmpi October 4 – 6, 2013 sung a Murlen khua-a a kizatna huna Oct. 5 & 6, 2013 zingsang a Upa Seminar huna seminar paper ahi hi)\nUpa cih pen Greek pau ‘Diakonos’, Latin pau ‘Deaconus’ leh Mikang pau in ‘Deacons’ cihna hi a, a khiatna pen – Nasempa (worker), Silapa (servant). Uk sepna (to administer), hilh sepna (to minister), sabuai pana/kianga nasem ding a ngakpa (Luka 17:8) cihna hi a, Upa dinga a kiteelna a hang pen – Sawltakte in a hun uh ‘thungetna’ leh ‘lungdamna thugenna’ in a zat theih nading banah, pawlpi sungah ann nek tui dawn ding, sum le pai vaihawm ding leh meigongte ann nek ding vaihawm ding hi (Sawl. 6:1-5). Sawltakte in hun awng a neih theih nadinga a nasepna uh pawlkhat a huh/dawn ding cihna hi.\nA hat lo mite pen eimah bekin zong zawh theih hi a, na thupi lua lote zong eimah bekin sep theih ahi hi. Ahi zongin na thupi sem a, geel a, lawhcin sawm i hih leh, khatbek tha tawh lawhcin theih khit hi lo a, tua manin omkhop, kithuahkkhop, geelkhop leh sepkhop kisam hi. Tua banga mi khat sanga tamzaw a omna-ah a mapi ding a om kisam a, tua bang a om kei leh, “Sia tam lua tembaw pai thei lo” cih bangin mainawt a lawhcin nading lampi kician takin kitawn thei lo ding hi.\nHarry S. Truman (1884 – 1972), US President (1945 – 53) in, “Makai siam i cih pen mipite in a sepnoploh uh na khatpeuh, thanuam tak leh lawp taka semsak thei dinga makaih siamna a neite ahi hi” ci hi. Peter G. Wiwcharuck in, “Makai siam i cihte pen mipite leh a upna, ngaihsutna, hun, neihsa leh thatangte siam taka zanga nasep a lawhcingsakte hi” ci a, Ted W. Enstrom in, “Makai omzia bulpi pen hih leitunga a hoih na khat peuhpeuh seppihte zang a tangtunsak / picinsak ahi hi,” na ci hi. Victor Manogram in, “Makai hoihte pen, pawl tup le ngimte tel a, a lawhcin theih nadinga mite thapiak a siamte ahi hi,” na ci hi.\nLord Montgomery in, “Makai i cihin kipawlna hoih dangte bangin tup le ngim kician nei ding a, tua pawl’ tup le ngim-ah mipite a lunglut theih nadingin kaihkhop, thapiak siam ding hi” ci hi. US President Jimmy Carter’ zi Rosalyn Carter in, “A makaih mite tun nopna munah makai hoih ngeinate in tunpih uh a, makai thupite in ahih leh a makaihte in a phattuampih ding uh ahih nak leh a utna mun uh a tunma-in zong khawlpih ngamin, khatveivei a utna muh sanga gamlazaw zong paipih thei uh hi” ci hi.\nLeitungah mihingte – lungsim puakzia, pau, ngeina, khua, minam, leh gam a kibatloh mah bangin makaite makaihzia zong nam tuamtuam om hi. Talkhaih (Gtn. Hitler), Hawl (Colonialist), Tonpih (Gandhi, Mandela) cih bang zong na om hi.\nKi-ukzawhna, cihtakna, sawlna leh sepkhiatna tawh tupna a bulphuh, a hangsan, a gen ngam, a sem ngam, buaina leh haksatna om mahleh a tup le ngim a tangtun mateng thudang tawh a meh lo – Tupna a bulphuh (goal oriented). Hih bang makaihnazia a nei a hatte in – thukhentatna kician, citakna, hangsanna, thuakzawhna, sep masak ding thei; A thanemte pen – lungtom, aw khauh, khut manlang, theihsiamna nei lo, thagum suang, hehpihna leh thukhualna nei lo hi.\nA gen ding leh sep ding a theician, midangte deihsakna a nei, kipawlkhop, sepkhop, ngahkhop, kipumkhat ding a lunggulh mi – Sepkhopna a bulphuh (Co-operation oriented). A hatte pen – ki-ukzo, kamtawm, makaih siam, ngaihsutna hoih nei, hun zeek siam, kipumkhat nading deih ngiat; A thanemte pen – aipeng thei, kikhelpak thei lo, ama gen bek thupi sa, lungtom, midem hat, hazatna nei hi.\nVI. Bang teng sem ding:\n12. Amah a kimuangngam mi : Makai hoih hi dingin amah leh amah kimuan-ngamna (self confidence) a neih kisam a, lawp taka sem a pulak / genkhia thei dingin amah leh amah kimuanngamin hangsan (courage) ding hi. Mi lakah zahkai den makai pen makai hoih hi ngei lo a, mipite in zong muangzo lo pah hi. Amah a kimuan laitakin, ama pilna le siamna bek suang lo a, Pasian leh mipi deihna bang hi hiam, cih kantel ding hi.\n1. Hihna (position) hi lo : Makai hoih i cih ciangin hihna/dinmun (position) genna hi lo hi. Makaih a siam mahmah, ahi zongin pawlpi leh organization tuamtuamah dinmun poimawh a luah lo om thei a, tuamah bangin, dinmun poimawh tampi a lente khempeuh zong makai hoih hi khin tuan lo hi. Moses tutphahah Laigelhte leh Farisaite a tut uh hangin makai hoih ahihloh zia uh Jesu in gen hi (Matt. 23:1,2).\n2. Mimal pianzia (personality) hoihna bek hi lo : Makai hoih i cih ciangin mihing migitna leh pianzia (personality) hoih genna hi lo a, personality hoih neite zong makai hoih hi khin tuan lo hi. Ama nuntakna pen mite etteh ding ahih laitakin, makaihna lamah a lawhsap leh a makaih mite adingin a khiatna tam lo thei hi. Farisaite hoih gamtat mahmah tase leh mipite lampi maan tawnsak tuan lo uh hi (Matt. 23:1-12; Mk.12:39).\n3. Thuneihna (authority) hi lo : Makai i cih ciangin thuneihna (authority) genna hi lo hi. Lungdamna Thu Johan 13 sung i et ciangin Jesu in a nungzuite khe a silsak thu i mu hi. Makaihna pen kiliatsakna, kithupitsakna hi loin, midangte ading a nasepsakna hi zaw a, mite taanga sem, mite deih banga gamta ‘sila’ hizaw hi.\nIX. Makaite puk theihna tampi om a, makai hoih hi dingin anuaiate panin kidophuai hi\n9. Gensiatna (criticism) : Leitungah mihingte a paubang lo (perfect) om lo hi. Mi khat in na a sepna gensiat nading a zong teitei pawl om hi. Gensiatna pen nam nihin kikhen a, kibawlphat nadinga gensiatna (constructive criticism) leh siat semsem nadinga gensiatna (destructive criticism) kici hi. Mi pawlkhat tua bang gensiatna hangin puk thei hi. Martin Luther pen Upna man lo, kici a, D. L Moody pen Grammar maan taka pau thei lo kici hi. Makai thupi leh makai hoiha kigen – Mahatma Gandhi, Nelson Mandela, Abraham Lincoln etc. pen gensiatna a tam thuakpente hi kha ding hi.\nJ. Oswald Sander in makaihna tawh kisai nam nih – Pianpih makai (Natural leaders) leh Kha-mina tawh makai (Spiritual leader) in khen a, hih bangin na genkak (compared) hi:\nNatural Leader Spiritual Leader\n1 Amah bek kimuang hi. 1 Pasian muang hi.\n2 Mite theitel hi. 2 Pasian zong theitel hi.\n3 Lungtupna lian nei (nawk gawp) 3 Kiniamkhiat hi.\n4 Ama hamphat nading bek ngaihsun hi. 4 Ama hamphat nading bek ngaihsun lo\n5 Sepdan thak bawlkhia hi. 5 Pasian sepsa zui hi.\n6 Thupiak nuamsa hi. 6 Pasian deihna kancian hi.\n7 Ama hamphat nading bek ngaihsun hi. 7 Pasian leh midangte it hi.\n8 Amah bekin tang din hi. 8 Pasian tungah kinga hi.\nNidang lai a Greek politiciante paunak, “Mipite in amau tawh kituak gam makai nei uh hi” cih pen tuhun ciangin maan nawn lo hi. Mipi haite in makai pil kisam sem a, a zawng mipite in hauhna lampi a thei makai kisam hi. A hat lote in hat theih nading lampi a sialsak thei makai kisam uh hi. Kum 1961 a Gen. Park Chung Hee in S. Korea president a sep cilin na khempeuh phial-ah N. Korea lamte tungtuangzaw hi. Kum 1960 kiim a per capita income USD 72 bek pen kum 1989 ciangin a zah 67 in khang man hi.\nMalaysia gam en lehang, Mahathir bin Mohammad in kum 1981 in Prime Minister sep kipan a, tua huna per capita income pen USD 450 bek hi napi, 2003 in USD 9,000 hi man hi. Kum 1960 kiimin ‘mun kihhuai, niin teng khempeuh a luankhopna’ a kici Singapore khuapi’ khantohna pen Lee Kuan Yew hang hi a, kum 2007 in per capita income USD 49,700 hi man zen hi. India gamah en lehang, Gujarat Chief Minsiter – Narendra Modi, Tripura CM – Manik Sarkar, Bihar CM – Natish Kumar hanga a khantohna uh i thei ciat uh hi. A lang lamah, gamsung hauhna tampi a nei – Iraq, Burma, Africa gamte khawng ii khangtohlohna pen a gam makaite hoihlohna hang hi.\nMakai hoih leh dik in kipawlna/gam a makaih ciangin a mite lungnuamin thalawp uh a, khantohna om hi. “Makai hoihte makaihna nuaiah lawhcinna a om leh tua lawhcinna-ah makaite leh a nungzuite lungdamna kikim lian hi” a kici pen dik mahmah hi. Pawlpi, minam, gam a khantoh nadingin makai hoih i kisam a, tua dingin nang’ zong tavuan lianpi na nei hi.\n1. Khaizakham, Rev. Dr. Kh. Responsibilities of Church Leader”, CBA Seminar, 12/12/2001\n2. Hoihnu, M, Makai tawh kisai thusinna” Seminar paper @ AG Biakinn, Zarkawt, Aizawl; May 25 – 26, 2002\n3. Tuang, Rev. S. Chin Khan, Seminar paper, Leadership on June 2, 2013 @ Vengthar ZBC\n4. Thang, Rev. Cin Ngaih, Seminar paper, Makaite leh a makaihzia @ Cikha.\n5. Lian, T. Sawm, Article, Leadership, Laitai, April 2008\n6. Lian, T. Sawm, Article, Makai Siam leh Nungzui Hoih\n7. Tuangpu, N, Article, Makai Manphatna (Leadership Qualitiy) Nam 5, Laitai, October 2013\n8. Campbell, Rhonda, Article, Role of a Good Leader\n9. Sander, J. Oswald, Spiritual Leadership, http://www.nicklica.com/pastor-and-leadership-topics/174-book-summary-spiritual-leadership-by-j-oswald-sanders\n10. _______, The importance of Leadership & How to be a good leader, http://emilgen2011.hubpages.com/hub/The-Importance-of-Leadership-and-How-to-be-a-Good-Leader\n11. _______, Qualities of Good Leadership, http://www.ourcommunity.com.au/boards/boards_article.jsp?articleId=1356\n12. _______, 10 Characteristics of Good Leadership, http://www.ronedmondson.com/2012/12/10-characteristics-of-good-leadership-repost.html\n13. Thawngno, Job, Article, Makai Siam leh Nungzui Hoih, ZOLUS No. 16, 2012\n14. Sapdanga, K, A New !dea, Charity Press, Aizawl, 2013\n15. Kim, Lian Muan, Makaih Pilna (2nd Edition), Hebron Printing Press, Yangon, June 2010\n16. Thawngno, Job, Pawlpi Upa leh A Nasep, Tahan, 1996\n17. Lian, T. Sawm, Nuntak Manphazaw Tawh Lawhcinna, Gilzom Offset, Aizawl, 2012\nTim. Masa 3:8-13 leh Titus 1:5 sung i sim ciangin Upa sem dingte nuntakzia ding Sawltak Paul in kician takin gelh a, Upa muanhuaite a pahtakna thu leh a thupingaihsutzia zong Tim. Masa 5:17-20 sungah kician takin gelh hi.\nStefen, Filip, Prokhoras, Nikanor, Timon, Parmenas, leh Nikolas (Sawl. 6:5)\n Judge leader : Encikin a hoihlohnate muh sawm, tua pana mite zawh a sawmte. Democratic leader : Mi tamzawte deihna leh hoihsak bang a vaihawmte. Consultant leader : Midangte thu dong kawma makaite. Contextual leader : A hun leh mun tawh kituaka lungsim puak siamte. Skillful leader : Mite sanga tangzaizaw a gelsiamna leh muhkholhna (vision) neite. Spontaneous leader : A kulna-in a phut hun ciang sem, hun dang ciang awlmawhna a nei lote. Expert leader : Siamtuam neel, makaih talent a neite. Autocratic leader : Ama thu bek thu sa a, midangte gen thupi sim lo, ama thu leh deihna a tun masiah lungkim ngei lote. Laissez – faire leader : Mi tungah kinga, mi gen peuhpeuh hoihsa kawikawi. Diplomatic leader : Ama angsung bek khual, a seppih/nungzuite tha tawh ama angsung ading bek mitsuan. Bureaucratic leader : A kigelh or kigeelna omsa bang lianlianin na sem. A tungsiahte lungkim nading ahih naak leh a nungzuite thuakna leh haksatna zong phamawh sa lo.\n 2 Korin 11: 19-33\n Napolean hatna pen a nungzuite ama tungah a cihtakna hang hi a, tua pen a officerte a theihciannna pana piang hi.\n Napoleon pen France galkap mang hi a, England kumpi tawh nakpi takin kido-in, kum 1815 in Battle of Waterloo kici gal kidona panin gual lelin, a galte (Englandte) in zo hi.\n Kim, Lian Muan, Makaih Pilna (2nd Edition), pp. 93, Hebron Printing Press, Yangon, June 2010\n Kim, Lian Muan, Makaih Pilna (2nd Edition), pp. 187, Hebron Printing Press, Yangon, June 2010\n Singapore a bawngnawi khempeuh phial leh Afganistan gama mehthuk khempeuh phial pen Gujarat pana kikhak hi – A New !dea, Charity Press, Aizawl, 2013\nPrevious: France ah galtai te bukna mun ki suksiatsak ~ Thang Khan Lian\nNext: Vondeih Kep Ding – 70 (Dimno’ Pa)\nUSA Visa ngah lungdam pihna


url: =Thuthak July 3, 2012 « Nikonghong\nHome » Thuthak » Thuthak July 3, 2012\nThuthak July 3, 2012\nJecky Cheng Kawl ngam pai\nHong kong movie star Jacky Cheng kawl ngam pai aa, ni 3 sung taam tu ci in ki za hi. July 5 ni Sen ngam pan Mandalay airport theng hi. Nitak sang Mandalay mual tung kaa tu hi. UNICEF ii palai (diplomat) seam tu in hong pai hi aa, patang zuak te ngamtatna langpan tu, ahoi ngawlna mihing te tel thei tu thu puak tu in UNICEF palai seam in hong pai ahi hi. Mandalay khua thu neite taw zong ki mu tu ci in ki za hi. July 7 ni ciang Yangon pai tu aa, media tatuam te taw ki mu tu ci in ki za hi.\nSource: Myanmar Ahlin\nZOMI party thak ZCD\nKawl ngam party election committee in Zomi National Congress party ci in ih heak ZNC party sia, ZCD (Zomi Congress for Democracy) min thak taw party registration vawt thei natu khuan pia kik ci in ki za hi. July 5 nihun (date) aki suang saanna lai sia Naypidaw pan ZCD party thu nei te tung ah ki thak aa, nga zo hi ci in ki za hi. ZNC party sia 1990 kum kitealna vawt lai Tedim le Tonzang pan ngual zawna a nga party hi aa, Party lampui sia Pu Chin Sian Thang hi. Pu Chin Sian Thang sia tulaitak Zomi Community, USA te ii zaatakpiak leangnapi in sapna taw, USA pai hi.\nSource: Chinworld Info\nFalam ah Sya Van Ci lampi ki hong\nKhamtung ah keallei sau bel ahi Falam SHS (1) paina lampi vawt man aa, hon poai Falam ah July (3) ni ki vawt hi. SHS saang syapi Sui Fam, saangpatang (200) taw akingawm mihing (400) kiim bang hon poai ah ki hel thei hi. Tua keallei sia pi 440 sau aa, keallei step (169) om hi. Kyat ting 37 bo in aki vawt hi aa, Global Falam Youth Organization (GFYO) lampuina taw aki vawt hi.\nKeallei vawtma le vawt zawk\nVawt tu akipat pan kipan Tha khat sung kizo hi ci in GFYO president Salai Phun Hre Mang in son hi.Sya Van Ci sia Zomi bup sung pan education taw a graduate masaphit hi aa, Falam SHS (1) ah Saang syapi (3) vei seam ngei hi.\nUSA ah Sizang ngualnopna (picnic) vawttu\nUSA ah kum sim Sizang ngualnopna ki vawt tawntung hi. Tu kum ciang pawlpi tatuam sung aki hel Sizang mi theampo ki hel thei natu le, ataangzai zaw tu ngaisutna taw pawlpi tuatuam sung ki hel Sizang mi te taw ngualnopna committee kise aa, amasaphit ngualnopna committee ii meeting sia Pa Tual Mung inn ah ki vawt hi.\nNgualnopna vawt natu mun zong tu in Pa Tual Mung in vaipuak la aa, Black Hill National park ah vawt tu sua ci in ki za hi. Ngualnopna vawt tu ni sia July 21 hi tu hi.\nSource: Sizang Ngualnopna Committee\nU Tin Aung Myint Oo\nKawl ngam Vice President tawlngah sawm\nVice President Tin Aung Myint Oo dam ngawlna hang in tawp khuan a nga natu July 2 ni, nihun(date) taw lai ten zo ci in ki za hi. Singapore ah ki bawl nuam ahikom, April 18 ni pan kipan June 30 nidong, khuan (leave) la aa, khuan hun abo ciang tawp khuan nga natu lai ten hi tuak hi. Vice president thak tu sia ngaalkap hlutdaw ahmat teng in July 10 ni ma peuma a teal uh kul tu ci in ki son hi.\nNLD alan (flag)\nBurma zangh thei ngawl tu Myanmar bekma zangh thei tu\nNLD president Aung San Sukyi Europe a vaak sung a thu sonna te ah, Kawl ngam ii min sia, Myanmar luang in Burma ci in a zak hu in Election committee in warning pia laleao ci in ki za hi. Tunung Thailand ngam pan hong cia kik lai zong tubangma warning pia ngei zo hi.\nConstitution chapter (1), ano 2na ah (The state shall be know as The Republic of the Union of Myanmar) ci in om ahikom, Kawl ngam ii official min sia Myanmar hi aa, Burma hi ngawl hi. Tua ahikom, constitution kazakta tu, ka zuitu ci in kaciam a paisa khat in, apiaksa kamciam a peal ngawl tu kul hi ci in election committee in NLD zum ah thu zasak hi ci in ki za hi.\nDaw Aung San Sukyi sia Erope ngam 5 ah ni 16 sung haw kakoai aa, June tha 30 ni Kawl ngam theng kik hi.\nBy thawngno in Thuthak on July 5, 2012 .\n← Sithu Dr. Vum Ko Hau\tNgam Zawngbel 10 →